[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 19.4.2011

COM(2011) 153 τελικό

2011/0069 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

της

σχετικά με τη θέση που θα λάβει η Ευρωπαϊκή Ένωση και τα κράτη μέλη της στο πλαίσιο του Συμβουλίου Σύνδεσης που συνεστήθη με την ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Χασεμιτικού Βασιλείου της Ιορδανίας, αφετέρου, όσον αφορά τη διατύπωση σύστασης για την υλοποίηση του σχεδίου δράσης ΕΠΓ ΕΕ-Ιορδανίας

ΑΙΤΙΟΛΟΓΙΚΗ ΕΚΘΕΣΗ

Η Ευρωπαϊκή Κοινότητα και η Ιορδανία συνήψαν για πρώτη φορά συμβατικές σχέσεις το 1977 με την υπογραφή μιας συμφωνίας συνεργασίας. Τόσο η συμφωνία σύνδεσης του 1997 (η οποία ετέθη σε ισχύ τον Μάιο του 2002) όσο και το σχέδιο δράσης της Ευρωπαϊκής Πολιτικής Γειτονίας (ΕΠΓ), το οποίο θεσπίστηκε το 2005, συνέβαλαν σημαντικά στην ανάπτυξη των διμερών σχέσεων. Η Ευρωπαϊκή Ένωση και η Ιορδανία ανέπτυξαν με την πάροδο των ετών μια ισχυρή και εποικοδομητική εταιρική σχέση η οποία πρόκειται να εισέλθει τώρα σε νέα φάση.

Στα συμπεράσματα που εκδόθηκαν τον Δεκέμβριο του 2008 σχετικά με το θέμα της «ενίσχυσης των διμερών σχέσεων της Ευρωπαϊκής Ένωσης με τους μεσογειακούς εταίρους της» και μετά το ενδιαφέρον που εκδήλωσε η Ιορδανία για ισχυρότερη εταιρική σχέση με την Ευρωπαϊκή Ένωση, η ΕΕ εξέφρασε την ικανοποίησή της για τις προοπτικές ενίσχυσης των σχέσεων και επιβεβαίωσε τη βούλησή της να συνεργαστεί στενά με την Ιορδανία για την επίτευξη συμφωνίας σχετικά με ένα νέο σχέδιο δράσης ΕΠΓ το οποίο θα αντικατοπτρίζει το φιλόδοξο χαρακτήρα της νέας εταιρικής μας σχέσης.

Στην ανακοίνωσή της προς το Κοινοβούλιο και το Συμβούλιο για την εφαρμογή της Ευρωπαϊκής Πολιτικής Γειτονίας, η οποία δημοσιεύτηκε τον Απρίλιο του 2009, η Επιτροπή υπογραμμίζει ότι η αναβάθμιση των σχέσεων με κάθε χώρα της ΕΠΓ θα θεσμοθετήσει και θα αυξήσει τις πολιτικές ανταλλαγές, θα ενισχύσει τη συμμετοχή της χώρας στον οικονομικό χώρο της ΕΕ και θα συμβάλει σημαντικά στην ολοκλήρωση διαφόρων τομέων πολιτικής.

Στην όγδοη συνάντηση του Συμβουλίου Σύνδεσης της 16ης Νοεμβρίου 2009, η Ευρωπαϊκή Ένωση και η Ιορδανία αποφάσισαν να ενισχύσουν τις σχέσεις τους. Κατά τη διάρκεια της ίδιας συνάντησης, η Επιτροπή, μέσω της υφιστάμενης δομής των υποεπιτροπών, ανέλαβε να εξετάσει το περιεχόμενο και το πεδίο για την ενίσχυση των σχέσεων μεταξύ της Ιορδανίας και της ΕΕ.

Στο πλαίσιο αυτό, η Επιτροπή, σε συνεργασία με την Προεδρία, διαπραγματεύτηκε με την Ιορδανία σχέδιο ενός νέου σχεδίου δράσης στο πλαίσιο της ΕΠΓ το οποίο καλύπτει περίοδο πέντε ετών. Η εφαρμογή του θα συμβάλει στην τήρηση των διατάξεων της συμφωνίας σύνδεσης και στη δημιουργία ολοένα και στενότερης σχέσης με την Ιορδανία, με την παράλληλη μεγαλύτερη οικονομική ολοκλήρωση και ενίσχυση της πολιτικής συνεργασίας. Η εφαρμογή του σχεδίου δράσης θα προωθήσει σημαντικά την προσέγγιση της νομοθεσίας, των προτύπων και των κανόνων της Ιορδανίας προς αυτούς της Ευρωπαϊκής Ένωσης.

Η μετάβαση προς μια εξελιγμένης μορφής εταιρική σχέση πηγάζει από τον κοινό στόχο της προώθησης της ειρήνης, της σταθερότητας και της ευημερίας και βασίζεται στις θεμελιώδεις αξίες της ΕΕ και της Ιορδανίας, δηλ. τις δημοκρατικές αρχές, συμπεριλαμβανομένων του κράτους δικαίου και του σεβασμού των ανθρωπίνων δικαιωμάτων. Αυτό το νέο σχέδιο δράσης ΕΠΓ προσδίδει συγκεκριμένο περιεχόμενο στην εξελιγμένης μορφής εταιρική σχέση.

Η Ιορδανία πραγματοποίησε θαρραλέα βήματα προς την κατεύθυνση της χρηστής διακυβέρνησης και της πολιτικής μεταρρύθμισης και έδειξε ότι είναι έτοιμη να αναλάβει περαιτέρω δεσμεύσεις στον τομέα του εκδημοκρατισμού, των ανθρωπίνων δικαιωμάτων και του κράτους δικαίου.

Κατά τη διάρκεια του πρόσφατου Συμβουλίου Σύνδεσης ΕΕ-Ιορδανίας, το οποίο πραγματοποιήθηκε στις 26 Οκτωβρίου 2010, τα μέρη έλαβαν υπόψη τα συμπεράσματα των τεχνικών διαπραγματεύσεων για ένα νέο κοινό σχέδιο δράσης ΕΠΓ ΕΕ-Ιορδανίας.

Το σχέδιο δράσης ΕΠΓ θα εξακολουθήσει έτσι να αποτελεί θεμελιώδες εργαλείο αναφοράς που θα κατευθύνει τις διμερείς μας σχέσεις με την Ιορδανία κατά τα επόμενα έτη. Η ΕΠΓ θα συνεχίσει να διαδραματίζει καταλυτικό ρόλο ως ενιαίο πλαίσιο πολιτικής, βασισμένο, μεταξύ άλλων, στην εταιρική σχέση και την κοινή ευθύνη, καθώς και στη διαφοροποίηση με βάση την απόδοση και την προσαρμοσμένη στις εκάστοτε ανάγκες βοήθεια.

Η Επιτροπή επισυνάπτει το κείμενο πρότασης σχετικά με απόφαση του Συμβουλίου για τη θέση που θα λάβει η Ευρωπαϊκή Ένωση και τα κράτη μέλη της στο Συμβούλιο Σύνδεσης ΕΕ-Ιορδανίας όσον αφορά τη διατύπωση σύστασης για την εφαρμογή του σχεδίου δράσης που επισυνάπτεται στο παράρτημα.

Συνεπώς, η Επιτροπή ζητά από το Συμβούλιο να εγκρίνει τη συνημμένη πρόταση απόφασης του Συμβουλίου.

2011/0069 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

της

σχετικά με τη θέση που θα λάβει η Ευρωπαϊκή Ένωση και τα κράτη μέλη της στο πλαίσιο του Συμβουλίου Σύνδεσης που συνεστήθη με την ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Χασεμιτικού Βασιλείου της Ιορδανίας, αφετέρου, όσον αφορά τη διατύπωση σύστασης για την υλοποίηση του σχεδίου δράσης ΕΠΓ ΕΕ-Ιορδανίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη το άρθρο 2 παράγραφος 1 της απόφασης 2002/357/EΚ, ΕΚΑΧ του Συμβουλίου και της Επιτροπής της 26ης Μαρτίου 2002 για τη σύναψη της ευρωμεσογειακής συμφωνίας περί συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και του Χασεμιτικού Βασιλείου της Ιορδανίας, αφετέρου,

Έχοντας υπόψη την πρόταση της Επιτροπής,

Εκτιμώντας τα ακόλουθα:

1. Η ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Χασεμιτικού Βασιλείου της Ιορδανίας, αφετέρου, υπεγράφη στις 24 Νοεμβρίου 1997 και ετέθη σε ισχύ την 1η Μαΐου 2002.

2. Τα μέρη εγκρίνουν το σχέδιο δράσης ΕΠΓ ΕΕ-Ιορδανία, το οποίο αντικατοπτρίζει την εξελιγμένης μορφής εταιρική σχέση και το οποίο θα συμβάλει στην εφαρμογή της ευρωμεσογειακής συμφωνίας με την επεξεργασία και τη θέσπιση συγκεκριμένων μέτρων για την επίτευξη των στόχων της.

ΑΠΟΦΑΣΙΖΕΙ:

Άρθρο μόνο

Η θέση που θα λάβει η Ευρωπαϊκή Ένωση και τα κράτη μέλη της στο πλαίσιο του Συμβουλίου Σύνδεσης που συνεστήθη με την ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Χασεμιτικού Βασιλείου της Ιορδανίας, αφετέρου, όσον αφορά την εφαρμογή του σχεδίου δράσης ΕΠΓ ΕΕ-Ιορδανίας, βασίζεται στο σχέδιο σύστασης του Συμβουλίου Σύνδεσης το οποίο έχει προσαρτηθεί στην παρούσα απόφαση.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Σχέδιο

ΣΥΣΤΑΣΗ

για την εφαρμογή του σχεδίου δράσης ΕΠΓ ΕΕ-Ιορδανίας

Το Συμβούλιο Σύνδεσης ΕΕ-Ιορδανίας,

Έχοντας υπόψη την ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Χασεμιτικού Βασιλείου της Ιορδανίας, αφετέρου, και ιδίως το άρθρο 91,

Εκτιμώντας τα ακόλουθα:

3. Το άρθρο 91 της ευρωμεσογειακής συμφωνίας εξουσιοδοτεί το Συμβούλιο Σύνδεσης να διατυπώνει τις συστάσεις που κρίνει σκόπιμες για την επίτευξη των στόχων της συμφωνίας.

4. Σύμφωνα με το άρθρο 101 της ευρωμεσογειακής συμφωνίας, τα μέρη λαμβάνουν τα γενικά ή ειδικά μέτρα που απαιτούνται για την εκπλήρωση των υποχρεώσεών τους βάσει της συμφωνίας και φροντίζουν για την επίτευξη των στόχων που προβλέπονται στη συμφωνία.

5. Τα συμβαλλόμενα μέρη της ευρωμεσογειακής συμφωνίας ενέκριναν το κείμενο του σχεδίου δράσης ΕΠΓ ΕΕ-Ιορδανίας.

6. Το σχέδιο δράσης ΕΠΓ ΕΕ-Ιορδανίας θα συμβάλει στην εφαρμογή της ευρωμεσογειακής συμφωνίας με την επεξεργασία και τη θέσπιση μεταξύ των μερών συγκεκριμένων μέτρων που θα παρέχουν πρακτικές οδηγίες για την εφαρμογή της.

7. Το σχέδιο δράσης έχει ως στόχο, αφενός, να παρουσιάσει συγκεκριμένα μέτρα για την εκπλήρωση, από τα μέρη, των υποχρεώσεων που υπέχουν στο πλαίσιο της ευρωμεσογειακής συμφωνίας και, αφετέρου, να εξασφαλίσει ευρύτερο πλαίσιο για την περαιτέρω ενίσχυση των σχέσεων της ΕΕ με την Ιορδανία, ώστε να επιτευχθεί υψηλός βαθμός οικονομικής ολοκλήρωσης και να ενισχυθεί η πολιτική συνεργασία, σύμφωνα με τους γενικούς στόχους της ευρωμεσογειακής συμφωνίας.

ΕΞΕΔΩΣΕ ΤΗΝ ΑΚΟΛΟΥΘΗ ΣΥΣΤΑΣΗ:

Άρθρο μόνο

Το Συμβούλιο Σύνδεσης συνιστά να εφαρμόσουν τα μέρη το σχέδιο δράσης ΕΠΓ ΕΕ-Ιορδανίας που προσαρτάται στο παράρτημα, εφόσον η εφαρμογή του αποσκοπεί στην επίτευξη των στόχων της ευρωμεσογειακής συμφωνίας.

[...] (τόπος)

Για το Συμβούλιο Σύνδεσης

Ο Πρόεδρος

ΠΑΡΑΡΤΗΜΑ

ΣΧΕΔΙΟ ΔΡΑΣΗΣ ΕΠΓ ΕΕ-ΙΟΡΔΑΝΙΑΣ

ΕΙΣΑΓΩΓΗ

Η Ιορδανία ήταν από τους πρώτους μεσογειακούς εταίρους που άρχισαν να συνάπτουν νέους δεσμούς με την ΕΕ. Η Ευρωπαϊκή Κοινότητα και η Ιορδανία συνήψαν για πρώτη φορά συμβατικές σχέσεις το 1977 με την υπογραφή μιας συμφωνίας συνεργασίας. Τόσο η συμφωνία σύνδεσης του 1997 (η οποία ετέθη σε ισχύ τον Μάιο του 2002), όσο και το σχέδιο δράσης στο πλαίσιο της Ευρωπαϊκής Πολιτικής Γειτονίας (ΕΠΓ), το οποίο εγκρίθηκε το 2005, συνέβαλαν σημαντικά στην ανάπτυξη των διμερών σχέσεων. Το καθένα από τα τρία αυτά ορόσημα των διμερών μας σχέσεων σηματοδοτεί σαφώς ένα βήμα προς τα εμπρός στη διαδικασία ενίσχυσης των δεσμών.

Η Ευρωπαϊκή Ένωση και η Ιορδανία οικοδόμησαν προοδευτικά με την πάροδο των ετών μια ισχυρή και εποικοδομητική εταιρική σχέση η οποία πρόκειται να εισέλθει τώρα σε νέα φάση.

Η μετάβαση σε μια εξελιγμένης μορφής σχέση πηγάζει από τον κοινό στόχο της προώθησης της ειρήνης, της σταθερότητας και της ευημερίας και βασίζεται στις θεμελιώδεις αξίες που συμμερίζονται οι ΕΕ και Ιορδανία, δηλ. τις δημοκρατικές αρχές, συμπεριλαμβανομένων του κράτους δικαίου και του σεβασμού των ανθρωπίνων δικαιωμάτων. Το νέο αυτό σχέδιο δράσης προσδίδει συγκεκριμένο περιεχόμενο στην εξελιγμένης μορφής εταιρική σχέση.

Η ΕΠΓ θα συνεχίσει να διαδραματίζει καταλυτικό ρόλο ως ενιαίο πλαίσιο πολιτικής, βασισμένο, μεταξύ άλλων, στην εταιρική σχέση και την κοινή ευθύνη, καθώς και στη διαφοροποίηση με βάση την απόδοση και την προσαρμοσμένη στις εκάστοτε ανάγκες βοήθεια.

Στα συμπεράσματα που εγκρίθηκαν το Δεκέμβριο του 2008 σχετικά με το θέμα της «ενίσχυσης των διμερών σχέσεων της Ευρωπαϊκής Ένωσης με τους μεσογειακούς της εταίρους» και μετά το ενδιαφέρον που εκδήλωσε η Ιορδανία για ισχυρότερη εταιρική σχέση με την Ευρωπαϊκή Ένωση, η ΕΕ εκφράζει την ικανοποίησή της για τις προοπτικές ενίσχυσης των σχέσεων και επιβεβαιώνει τη βούλησή της να συνεργαστεί στενά με την Ιορδανία για την έγκριση ενός νέου σχεδίου δράσης στο πλαίσιο της ΕΠΓ.

Στην όγδοη συνεδρίαση του Συμβουλίου Σύνδεσης, η οποία πραγματοποιήθηκε στις 16 Νοεμβρίου 2009, η Ευρωπαϊκή Ένωση και η Ιορδανία αποφάσισαν να ενισχύσουν τις σχέσεις τους.

Η Ιορδανία πραγματοποίησε θαρραλέα βήματα προς την κατεύθυνση της χρηστής διακυβέρνησης και της πολιτικής μεταρρύθμισης και έδειξε ότι είναι έτοιμη να αναλάβει περαιτέρω δεσμεύσεις στον τομέα του εκδημοκρατισμού, των ανθρωπίνων δικαιωμάτων και του κράτους δικαίου.

Η πρόοδος προς τη χρηστή διακυβέρνηση και την πολιτική μεταρρύθμισης αποτελεί θεμελιώδες στοιχείο για την ανάπτυξη ενισχυμένων σχέσεων με την ΕΕ. Μια ισχυρότερη σχέση απαιτεί την ενίσχυση των δεσμεύσεων σε όλους τους τομείς των σχέσεων, συμπεριλαμβανομένων της δημοκρατίας, των ανθρωπίνων δικαιωμάτων και του κράτους δικαίου. Η ΕΕ θα συνεχίσει να συνεργάζεται με την Ιορδανία για την υλοποίηση αυτών των δεσμεύσεων.

Οι επαφές μεταξύ των λαών αποτελούν μέσο για να προωθείται η αμοιβαία κατανόηση, καθώς και η επιχειρηματική δραστηριότητα, η κοινωνία των πολιτών και οι πολιτιστικοί δεσμοί. Σχετικά με αυτό το θέμα, η ΕΕ, στα συμπεράσματα της 26ης Ιουλίου 2010, δήλωσε ότι «λαμβάνοντας υπόψη τη σημασία του ασφαλούς περιβάλλοντος, η ΕΕ είναι έτοιμη να προωθήσει την καλή διαχείριση της κινητικότητας των πολιτών της ανατολικής εταιρικής σχέσης και των μεσογειακών εταίρων.»

Η ΕΕ αναγνωρίζει ότι το άνοιγμα της αγοράς, η οικονομική ολοκλήρωση και η κανονιστική σύγκλιση, καθώς και η διαδικασία ενίσχυσης των διμερών σχέσεων είναι αναγκαίο να συνοδεύονται από την κατάλληλη οικονομική ενίσχυση, τεχνική βοήθεια και δημιουργία υποδομής σε όλη την ΕΠΓ.

Η ΕΕ προσβλέπει στην ενίσχυση της συνεργασίας στο πλαίσιο του σχεδίου δράσης ΕΠΓ και ελπίζει ότι η υλοποίηση των δεσμεύσεων του νέου σχεδίου δράσης ΕΠΓ θα συμβάλει στη μελλοντική εμβάθυνση και διεύρυνση των σχέσεων ΕΕ-Ιορδανίας μέσω του ενισχυμένου πολιτικού διαλόγου, μεταξύ άλλων, για τα ανθρώπινα δικαιώματα και τη δημοκρατία, καθώς επίσης και ότι θα έχει ως αποτέλεσμα τη συνεργασία σε ορισμένους τομείς. Αυτό το σχέδιο δράσης ΕΠΓ θα αποτελεί έτσι το βασικό εργαλείο αναφοράς που θα κατευθύνει τις σχέσεις ΕΕ-Ιορδανίας τα επόμενα έτη.

Η έκταση των φιλοδοξιών της σχέσης ΕΕ-Ιορδανίας θα εξαρτηθεί από το βαθμό της προσήλωσης στις κοινές αξίες και από τα αμοιβαία συμφέροντα, καθώς και από την ικανότητα κάθε μέρους να υλοποιήσει τις προτεραιότητες που έχουν συμφωνηθεί από κοινού. Για την αξιολόγηση του ρυθμού της προόδου προς την επίτευξη των συμφωνημένων στόχων θα λαμβάνονται πλήρως υπόψη οι προσπάθειες και η συγκεκριμένη πρόοδος που θα πραγματοποιείται.

Το παρόν σχέδιο δράσης θα καλύπτει χρονική περίοδο πέντε ετών.

Προοπτικές για την εξελιγμένης μορφής εταιρική σχέση

Η εξελιγμένης μορφής εταιρική σχέση θα ενισχύσει τις ευκαιρίες για συμμετοχή της Ιορδανίας σε ορισμένες ευρωπαϊκές και ειδικές της ΕΓΠ πρωτοβουλίες:

- Ενίσχυση του πεδίου και της έντασης της πολιτικής συνεργασίας σε όλα τα επίπεδα και με αυξημένη συχνότητα.

- Υπέρβαση του σταδίου της συνεργασίας και μετάβαση σε σημαντικού βαθμού ολοκλήρωση, καθώς και δυνατότητα προοδευτικής συμμετοχής της Ιορδανίας σε βασικές πτυχές των πολιτικών και των προγραμμάτων της ΕΕ.

- Ευκαιρία να διερευνηθούν η δυνατότητα προσέγγισης της οικονομικής νομοθεσίας, το αμοιβαίο άνοιγμα των οικονομιών, καθώς και η συνεχής μείωση των εμπορικών φραγμών προκειμένου να προωθηθούν οι επενδύσεις και η ανάπτυξη.

- Στους τομείς όπου έχει εντοπιστεί και συμφωνηθεί η ανάγκη ευθυγράμμισης της νομοθεσίας της Ιορδανίας με τους κανόνες και τα πρότυπα της ΕΕ, θα παρασχεθούν στοχοθετημένη στήριξη και συμβουλές μέσω συμφωνιών αδελφοποίησης και της TAIEX, με χρηματοδότηση από το ευρωπαϊκό μέσο γειτονίας και εταιρικής σχέσης.

- Σταδιακό άνοιγμα ή/και ενισχυμένη συμμετοχή σε σχετικά προγράμματα της Ευρωπαϊκής Ένωσης, τα οποία προωθούν, μεταξύ άλλων, τους βιομηχανικούς, πολιτιστικούς, επιστημονικούς και εκπαιδευτικούς δεσμούς, καθώς και τους δεσμούς της κοινωνίας των πολιτών μετά από τη σύναψη συμφωνίας πλαίσιο.

- Ενίσχυση της συνεργασίας με τους ευρωπαϊκούς οργανισμούς, ιδίως στο πλαίσιο των περιφερειακών δραστηριοτήτων τους.

Η συμφωνία σύνδεσης εξακολουθεί να αποτελεί το πλαίσιο συνεργασίας, ενώ το ΣΔ αντιπροσωπεύει δήλωση αμοιβαίων στόχων και δεσμεύσεων.

Βασικές προτεραιότητες για ανάληψη δράσης

Το παρόν σχέδιο δράσης καθορίζει ένα ολοκληρωμένο σύνολο προτεραιοτήτων σε τομείς που εμπίπτουν και υπερβαίνουν το πεδίο εφαρμογής της συμφωνίας σύνδεσης. Μεταξύ αυτών των προτεραιοτήτων, πρέπει να δοθεί ιδιαίτερη προσοχή στα εξής :

- να συνεχιστεί η παγίωση των θεσμών διασφάλισης της δημοκρατίας και του κράτους δικαίου·

- να εξακολουθήσει να διασφαλίζεται ο σεβασμός των ανθρωπίνων δικαιωμάτων και των θεμελιωδών ελευθεριών σύμφωνα με τα διεθνή πρότυπα, καθώς και η προώθηση της εφαρμογής των διεθνών προτύπων για τα ανθρώπινα δικαιώματα·

- να ενισχυθούν περαιτέρω η ανεξαρτησία και η αμεροληψία του δικαστικού τομέα και της διοικητικής του ικανότητας·

- να συνεχιστεί η διασφάλιση της ελευθερίας της έκφρασης και των μέσων ενημέρωσης, του συνέρχεσθαι και του συνεταιρίζεσθαι·

- να προωθηθεί περαιτέρω η ισότητα των γυναικών και η προστασία των παιδιών·

- να ενισχυθεί ο πολιτικός διάλογος ΕΕ-Ιορδανίας, καθώς και η συνεργασία στον τομέα της εξωτερικής πολιτικής και της πολιτικής ασφάλειας σε ένα φάσμα τομέων, συμπεριλαμβανομένων της ειρηνευτικής διαδικασίας στη Μέση Ανατολή, της μη διάδοσης των όπλων και του αφοπλισμού·

- να εμβαθυνθούν οι οικονομικές και εμπορικές σχέσεις με την προοδευτική ελευθέρωση των υπηρεσιών και του δικαιώματος εγκατάστασης, την προώθηση και την αύξηση των επενδύσεων, τη διευκόλυνση της πρόσβασης στην αγορά και τη βελτίωση του επιχειρηματικού κλίματος·

- να ενισχυθεί το εξαγωγικό δυναμικό της Ιορδανίας με την περαιτέρω ελευθέρωση του εμπορίου αγαθών και γεωργικών προϊόντων, την απλούστευση και αναβάθμιση της τελωνειακής νομοθεσίας και των διαδικασιών, καθώς και τη βελτίωση των βιομηχανικών προτύπων και τον εκσυγχρονισμό των υγειονομικών και φυτοϋγειονομικών υπηρεσιών·

- να αναπτυχτούν περαιτέρω οι τομείς των μεταφορών και της ενέργειας, καθώς και τα δίκτυα τους, με την τομεακή ελευθέρωση, με επενδύσεις σε έργα υποδομής και τη διασύνδεση με τα δίκτυα της ΕΕ·

- να ληφθούν επιπλέον μέτρα για την προώθηση της περιβαλλοντικής διακυβέρνησης και την αντιμετώπιση των προκλήσεων στους τομείς του νερού και της κλιματικής αλλαγής·

- να ενισχυθεί η συνεργασία στους τομείς της επιστήμης και της τεχνολογίας χάρη στην ανάπτυξη του μεγάλου δυναμικού που προσφέρεται στον τομέα της Ε&Α.

A. ΠΟΛΙΤΙΚΗ ΔΙΑΣΤΑΣΗ

I. Πολιτικός διάλογος και συνεργασία

(1) Ενισχυμένος πολιτικός και στρατηγικός διάλογος και συνεργασία στον τομέα της εξωτερικής πολιτικής και της πολιτικής ασφαλείας

Η ΕΕ και η Ιορδανία δεσμεύονται να επιτύχουν στενότερη πολιτική συνεργασία και διάλογο με βάση κοινές αρχές, ήτοι τον σεβασμό των ανθρωπίνων δικαιωμάτων και των θεμελιωδών ελευθεριών, της δημοκρατίας και της χρηστής διακυβέρνησης.

Ο ενισχυμένος πολιτικός διάλογος και η συνεργασία θα αφορούν διάφορα επίπεδα και θα πραγματοποιούνται στο πλαίσιο διαφόρων φόρουμ:

- συνάντηση κορυφής της ΕΕ και της Ιορδανίας που θα διοργανώνεται κατά περίπτωση και θα αντικατοπτρίζει τον ειδικό χαρακτήρα της εταιρικής τους σχέσης, καθώς και τη σημασία που προσδίδουν στις σχέσεις τους·

- συναντήσεις, κατά περίπτωση, μεταξύ του ιορδανού υπουργού εξωτερικών και των ευρωπαίων ομόλογών του·

- τομεακοί υπουργοί της Ιορδανίας θα είναι επίσης σε θέση να προβαίνουν σε διαβουλεύσεις με τους ευρωπαίους ομόλογους τους, κατά περίπτωση, στο περιθώριο των τακτικών συνεδριάσεων του Συμβουλίου Υπουργών της ΕΕ·

- ανάπτυξη ενισχυμένου πολιτικού διαλόγου και τακτικής ανταλλαγής πληροφοριών για την κοινή εξωτερική πολιτική και πολιτική ασφαλείας (ΚΕΠΠΑ), καθώς και την κοινή πολιτική ασφάλειας και άμυνας (ΚΠΑΑ) της ΕΕ·

- ανώτεροι ιορδανοί υπάλληλοι, επίσημοι αντιπρόσωποι ή προσωπικότητες του ακαδημαϊκού και ερευνητικού χώρου θα μπορούσαν να προσκαλούνται, κατά περίπτωση, σε συνεδριάσεις των ομάδων εργασίας του Συμβουλίου της ΕΕ·

- περαιτέρω ανάπτυξη του πολιτικού διαλόγου μεταξύ του Ευρωπαϊκού Κοινοβουλίου και του Κοινοβουλίου της Ιορδανίας·

- καλείται η Ιορδανία να ευθυγραμμίζεται, κατά περίπτωση, με τις σχετικές με την ΚΠΑΑ δηλώσεις της ΕΕ·

(2) Αυξημένη συνεργασία σε πολυμερές πλαίσιο

- να προωθούνται πρωτοβουλίες για από κοινού συμφωνημένες προτεραιότητες στο πλαίσιο των Ηνωμένων Εθνών ή σε οποιοδήποτε άλλο σχετικό διεθνές φόρουμ ως τρόπος ενίσχυσης ενός αποτελεσματικού πολυμερούς συστήματος·

- να αναπτυχθεί συνεργασία για την ενίσχυση της παγκόσμιας διακυβέρνησης με στόχο να αυξηθεί η αποτελεσματικότητα των πολυμερών θεσμών·

- να καθιερωθεί μηχανισμός άτυπων διαβουλεύσεων ενόψει βασικών συναντήσεων στο πλαίσιο των ΗΕ (όπως το Συμβούλιο Ανθρωπίνων Δικαιωμάτων, θέματα που έχουν σχέση με την αλλαγή του κλίματος, κ.λπ.)·

- να εξασφαλιστεί η συμβολή σε προσπάθειες των ΗΕ για επίλυση περιφερειακών συγκρούσεων και την προώθηση αποτελεσματικού πολυμερούς συστήματος·

(3) Ενισχυμένος διάλογος και συνεργασία για την αποτροπή συγκρούσεων και τη διαχείριση κρίσεων

- να ενισχυθούν η συνεργασία και ο διάλογος στο πλαίσιο της ΚΠΑΑ και να καθιερωθούν σημεία επαφής·

- να διερευνηθεί η δυνατότητα σύναψης συμφωνίας-πλαίσιο για τις σχετικές με την ασφάλεια διαδικασίες, για την ανταλλαγή απόρρητων πληροφοριών μεταξύ της Ιορδανίας και της ΕΕ·

- να εξασφαλιστεί η συμμετοχή σε εκπαιδευτικές δραστηριότητες για την αποτροπή συγκρούσεων, τη διαχείριση των κρίσεων και των φυσικών καταστροφών·

- να διερευνηθεί η δυνατότητα συμμετοχής της Ιορδανίας σε πολιτικές και στρατιωτικές ειρηνευτικές επιχειρήσεις και εγκεκριμένες επιχειρήσεις των ΗΕ υπό την ηγεσία της ΕΕ·

- να αναπτυχθεί περαιτέρω η συμμετοχή της Ιορδανίας στην εταιρική σχέση της Μεσογείου του ΟΑΣΕ.

(4) Ενίσχυση της συνεργασίας για την αντιμετώπιση απειλών κατά της κοινής ασφάλειας, συμπεριλαμβανομένων της μη διάδοσης των όπλων μαζικής καταστροφής και των παράνομων εξαγωγών όπλων

- να βελτιωθεί ο συνολικός συντονισμός στον τομέα της μη διάδοσης των όπλων και να εξετάζονται συγκεκριμένες απειλές που συνδέονται με τα όπλα μαζικής καταστροφής οι οποίες υπονομεύουν την ασφάλεια της περιοχής, καθώς και το πεδίο της συνεργασίας για την αντιμετώπιση τους·

- να ενισχυθεί ο διάλογος για τη μη διάδοση των όπλων μαζικής καταστροφής και των φορέων τους, όπως οι βαλλιστικοί πύραυλοι, με:

- τη συνεχή εφαρμογή της απόφασης 1540/04 του Συμβουλίου Ασφαλείας των Ηνωμένων Εθνών,

- τη διασφάλιση της πλήρους συμμόρφωσης με την εθνική εφαρμογή των υφιστάμενων διεθνών υποχρεώσεων και

- την προώθηση της πρόσβασης σε άλλα σχετικά διεθνή μέσα και καθεστώτα ελέγχου των εξαγωγών, καθώς και την εφαρμογή τους·

- να καθιερωθεί η συνεργασία για την ανάπτυξη αποτελεσματικών εθνικών συστημάτων ελέγχου των εξαγωγών, που καλύπτουν τον έλεγχο των εξαγωγών και της διαμετακόμισης προϊόντων που συνδέονται με τα όπλα μαζικής καταστροφής, περιλαμβανομένου του ελέγχου της τελικής χρησιμοποίησης αγαθών και τεχνολογιών διπλής χρήσης όσον αφορά τα όπλα μαζικής καταστροφής, καθώς και για την επιβολή αυστηρών κυρώσεων σε περίπτωση παραβίασης των ελέγχων κατά την εξαγωγή·

- να εφαρμόζεται ο τελωνειακός έλεγχος βάσει κινδύνου που διασφαλίζει την ασφάλεια των εισαγόμενων και εξαγόμενων προϊόντων ή των προϊόντων υπό διαμετακόμιση και να διερευνηθούν οι δυνατότητες καθορισμού προτύπων για την πιστοποίηση των συναλλασσομένων (εξαγωγείς και μεταφορείς)·

- να αναπτυχθεί περαιτέρω η συνεργασία στον τομέα της καταπολέμησης της παράνομης διακίνησης φορητών όπλων και ελαφρού οπλισμού·

- να αυξηθεί η συνεργασία στα κατάλληλα φόρουμ με σκοπό την πλήρη εφαρμογή όλων των δράσεων των τριών πυλώνων της συνθήκης περί της μη διάδοσης των πυρηνικών όπλων (NPT), όπως συμφωνήθηκε από τη διάσκεψη αναθεώρησης NPT του 2010 και τις προτάσεις για τη δημιουργία ζώνης απαλλαγμένης από όπλα μαζικής καταστροφής και τους φορείς τους στη Μέση Ανατολή, καθώς και την προώθηση της καθολικότητας της δέσμευσης σχετικά με τη μη διάδοση των πυρηνικών και άλλων όπλων μαζικής καταστροφής και των φορέων τους·

- να καταβληθούν προσπάθειες για την επιτυχή έκβαση μέσω, μεταξύ άλλων, της συμμετοχής όλων των κρατών, της προτεινόμενης διάσκεψης 2012 για τη δημιουργία ζώνης απαλλαγμένης από όπλα μαζικής καταστροφής και τους φορείς τους στη Μέση Ανατολή, σύμφωνα με τα πορίσματα και τα αποτελέσματα της διάσκεψης αναθεώρησης της συνθήκης περί μη διαδόσεως των πυρηνικών όπλων του 2010.

(5) Συνεργασία στον τομέα πολιτικής προστασίας

- να συνεχιστεί η περιφερειακή συνεργασία για την πρόληψη, την ετοιμότητα και την ανταπόκριση σε φυσικές και ανθρωπογενείς καταστροφές,

- να υπογραφεί μνημόνιο συμφωνίας με το κέντρο παρακολούθησης και πληροφόρησης του μηχανισμού πολιτικής προστασίας της Ένωσης.

II. Δημοκρατία, κράτος δικαίου και χρηστή διακυβέρνηση

(6) Παγίωση των θεσμών διασφάλισης της δημοκρατίας και του κράτους δικαίου·

- να διοργανωθούν αδιάβλητες και διαφανείς κοινοβουλευτικές και τοπικές εκλογές σύμφωνα με τις διεθνείς συνθήκες των οποίων η Ιορδανία είναι συμβαλλόμενο μέρος·

- να ληφθούν τα αναγκαία μέτρα για την ενδυνάμωση των πολιτικών κομμάτων μέσω, μεταξύ άλλων, της αναθεώρησης της σχετικής νομοθεσίας·

- να συσταθεί ανεξάρτητη εθνική επιτροπή επιφορτισμένη με την επιτήρηση της εκλογικής διαδικασίας·

- να αυξηθεί περαιτέρω η ευαισθητοποίηση των ψηφοφόρων με σκοπό τη συμμετοχή τους στην πολιτική διαδικασία·

- να θεσπιστεί νομικό πλαίσιο για την παρακολούθηση των εκλογών·

- να υποστηριχτούν οι συμμετοχικές και δημοκρατικές προσεγγίσεις που διασφαλίζουν αυξημένη δημόσια συμμετοχή στη διαδικασία λήψης αποφάσεων, μεταξύ άλλων, μέσω δημόσιων διαβουλεύσεων·

- να ενισχυθεί η ευθύνη της κυβέρνησης ενώπιον του Κοινοβουλίου σύμφωνα με το σύνταγμα της Ιορδανίας·

- να ενισχυθεί η συνεργασία Ιορδανίας-ΕΕ στον τομέα της κοινοβουλευτικής εξουσίας·

- να ενισχυθεί η οικονομική βιωσιμότητα και η επιχειρησιακή ανεξαρτησία του εθνικού κέντρου ανθρωπίνων δικαιωμάτων·

- να συνεχιστεί η διασφάλιση της οικονομικής επιχειρησιακής βιωσιμότητας του «Diwan Al Mathalem» ( Γραφείο του συνήγορου του πολίτη )·

- να αναπτυχθεί η συνεργασία μεταξύ του «Diwan Al Mathalem» και του Ευρωπαίου Διαμεσολαβητή, μεταξύ άλλων, μέσω της ανταλλαγής βέλτιστων πρακτικών·

- να προωθηθεί περαιτέρω η ενεργή συμμετοχή της κοινωνίας των πολιτών σε όλα τα επίπεδα λήψης αποφάσεων·

- να συνεχιστεί η πολιτική, διοικητική και χρηματοοικονομική αποκέντρωση με την προώθηση της συμμετοχής των πολιτών στη διαδικασία λήψης αποφάσεων σε τοπικό επίπεδο, καθώς και με την ενίσχυση της δημόσιας λογοδοσίας και διαφάνειας·

- να διασφαλιστεί ότι χορηγούνται οι κατάλληλοι χρηματικοί πόροι για να εκτελούνται τα καθήκοντα και για να διαθέτει η σχετική διοίκηση το κατάλληλο προσωπικό.

(7) Να συνεχιστεί η ενίσχυση της ανεξαρτησίας και της αμεροληψίας του δικαστικού τομέα, να αναβαθμιστεί η ποιότητά του και να ενισχυθεί η διοικητική του ικανότητα

- να συνεχιστεί η εφαρμογή της στρατηγικής αναβάθμισης του δικαστικού τομέα (JUST 2010-2012) για να ενισχυθεί η αποτελεσματικότητα και η ανεξαρτησία του δικαστικού κλάδου, συμπεριλαμβανομένων της κατάρτισης δικαστικών και του εκσυγχρονισμού του δικαστικού συστήματος της Ιορδανίας·

- να ενισχυθεί η ικανότητα και η ανεξαρτησία του δικαστικού συμβουλίου·

- να διασφαλιστεί η λειτουργία του Ανωτάτου Δικαστηρίου κρατικής ασφαλείας και άλλων ειδικών δικαστηρίων σε πλήρη συμφωνία με τα διεθνή πρότυπα για τα δικαστήρια, συμπεριλαμβανομένου του δικαιώματος αμερόληπτης δίκης, με βάση τις προσπάθειες που καταβάλλει η Ιορδανία·

- να διασφαλιστεί η δικαστική εποπτεία της διοικητικής διαδικασίας και των εγγυήσεων ότι οι πολίτες είναι μέρος της διοικητικής διαδικασίας, συμπεριλαμβανομένης, μεταξύ άλλων, της αναθεώρησης της σχετικής νομοθεσίας·

- να αναθεωρηθεί η αρμοδιότητα του Ανωτάτου Δικαστηρίου κρατικής ασφάλειας με σκοπό να περιοριστεί το πεδίο των αδικημάτων που εκδικάζει.

III. Ανθρώπινα δικαιώματα και θεμελιώδεις ελευθερίες

(8) Διασφάλιση του σεβασμού των ανθρώπινων δικαιωμάτων και των θεμελιωδών ελευθεριών σύμφωνα με τα διεθνή πρότυπα και προώθηση της εφαρμογής των διεθνών προτύπων για τα ανθρώπινα δικαιώματα

- να ληφθούν τα αναγκαία μέτρα για να διασφαλιστεί η αποτελεσματική εφαρμογή των διεθνών δεσμεύσεων για τα ανθρώπινα δικαιώματα, συμπεριλαμβανομένων αυτών που εγκρίθηκαν από την Ιορδανία στο πλαίσιο της οικουμενικής περιοδικής επανεξέτασης·

- να καταβληθούν προσπάθειες για τη συμμετοχή στα προαιρετικά πρωτόκολλα που συνδέονται με διεθνείς συμβάσεις για τα ανθρώπινα δικαιώματα, μεταξύ άλλων, με την οργάνωση εκστρατειών ευαισθητοποίησης οι οποίες θα προετοιμάζουν το δρόμο γι’ αυτή την προσχώρηση·

- να προσχωρήσει η Ιορδανία στη διεθνή σύμβαση για την προστασία όλων των ατόμων από τις βίαιες εξαφανίσεις, όταν αυτή τεθεί σε ισχύ·

- να ενισχυθεί η συνεργασία με την ΕΕ όσον αφορά την προώθηση της οικουμενικότητας του Καταστατικού της Ρώμης σε μια κοινή προσπάθεια για αποτελεσματικό και οικουμενικό σύστημα διεθνούς ποινικής δικαιοσύνης·

- να συνεχιστεί η ανάπτυξη της ευαισθητοποίησης των πολιτών σχετικά με τα ανθρώπινα δικαιώματα και τις θεμελιώσεις ελευθερίες, καθώς και των δικαστών, των εισαγγελέων, των μελών του κοινοβουλίου, μεταξύ άλλων, μέσω της εκπαίδευσης, της κατάρτισης και εκστρατειών που απευθύνονται στο ευρύ κοινό·

- να ενισχυθεί η αποτελεσματική προστασία των ανθρωπίνων δικαιωμάτων με την εντατικοποίηση του διαλόγου με τους προασπιστές των ανθρωπίνων δικαιωμάτων και με τη διατήρηση τακτικών επαφών με οργανώσεις της κοινωνίας των πολιτών·

- να αρχίσει διάλογος με σκοπό να καταστεί μέρος των συμβάσεων του Συμβουλίου της Ευρώπης που είναι ανοικτές σε τρίτες χώρες.

(9) Θανατική ποινή

- Λαμβανομένης υπόψη της ισχύουσας αναστολής των θανατικών ποινών στην Ιορδανία, να συνεχιστεί να μειώνεται ο ρυθμός των αδικημάτων που τιμωρούνται με θανατική ποινή.

(10) Καταπολέμηση των βασανιστηρίων και της απάνθρωπης και εξευτελιστικής μεταχείρισης

- να ενισχυθεί η αποτελεσματική εφαρμογή του υφιστάμενου κανονιστικού πλαισίου κατά των βασανιστηρίων και της βάναυσης μεταχείρισης και να θεσπιστούν οι διεθνείς βέλτιστες πρακτικές, μεταξύ άλλων, με την εφαρμογή των συστάσεων της Επιτροπής για την καταπολέμηση των βασανιστηρίων οι οποίες εκδόθηκαν τον Μάιο του 2010·

- να ενισχυθεί ο υφιστάμενος μηχανισμός προσφυγών προκειμένου να διασφαλιστεί ότι όλοι οι ισχυρισμοί περί βασανιστηρίων και βάναυσης μεταχείρισης αποτελούν αντικείμενο κατάλληλης έρευνας και ότι διώκονται οι υπεύθυνοι και αποζημιώνονται τα θύματα·

- να εξεταστεί η δυνατότητα κύρωσης του προαιρετικού πρωτοκόλλου της σύμβασης κατά των βασανιστηρίων·

- να ληφθούν τα κατάλληλα μέτρα για τη βελτίωση της νομικής βάσης και των πρακτικών προκειμένου να περιοριστεί η διοικητική κράτηση·

- να συνεχιστούν η συστηματική και αποτελεσματική παρακολούθηση και επιθεώρηση όλων των χώρων κράτησης.

(11) Διασφάλιση της ελευθερίας της έκφρασης, του συνέρχεσθαι και του συνεταιρίζεσθαι

- να ενισχυθεί η ποιότητα και η ανεξαρτησία των μέσων ενημέρωσης·

- να προωθηθεί η ελευθερία της έκφρασης με τη λήψη κατάλληλων μέτρων ώστε να αποφεύγεται η κατάχρηση των διατάξεων του ποινικού κώδικα περί συκοφαντίας και να αποποινικοποιηθούν περαιτέρω τα αδικήματα του Τύπου·

- να ενισχυθούν περαιτέρω οι νομικές διατάξεις και οι πρακτικές σχετικά με την ελευθερία του συνέρχεσθαι και συνεταιρίζεσθαι σύμφωνα με τα διεθνή πρότυπα και, ιδίως, με το δικαίωμα της ελευθερίας του συνεταιρίζεσθαι που διατυπώνεται στο διεθνές σύμφωνο για τα ατομικά και πολιτικά δικαιώματα (ICCPR) ·

- να προωθηθεί η ανάπτυξη ανεξάρτητων μέσων ενημέρωσης και να αποθαρρυνθεί η αυτολογοκρισία.

(12) Διασφάλιση της ελευθερίας θρησκεύματος ή πεποιθήσεων

- να συνεχιστεί η διασφάλιση της ελευθερίας θρησκεύματος ή πεποιθήσεων σύμφωνα με το σύνταγμα της Ιορδανίας και τα διεθνή πρότυπα·

- να ενισχυθούν τα υφιστάμενα μέτρα κατά της μισαλλοδοξίας και των διακρίσεων που βασίζονται στο θρήσκευμα ή στις πεποιθήσεις.

(13) Προώθηση της ίσης μεταχείρισης των γυναικών

- να προωθηθεί η ίση συμμετοχή των γυναικών στην κοινωνική, οικονομική, πολιτική και πολιτιστική ζωή·

- να εξεταστεί η δυνατότητα να αρθούν οι εναπομένουσες επιφυλάξεις στο πλαίσιο της σύμβασης του ΟΗΕ για την εξάλειψη κάθε μορφής διακρίσεων κατά των γυναικών (CEDAW)·

- να προωθηθεί η ισότητα των φύλων με την αναθεώρηση όλης της νομοθεσίας που εισάγει διακρίσεις κατά των γυναικών, σύμφωνα με τη συνταγματική αρχή της ισότητας·

- να υλοποιηθούν οι δεσμεύσεις για την ενίσχυση του ρόλου των γυναικών στην κοινωνία που εγκρίθηκαν από την Ιορδανία στη δεύτερη υπουργική διάσκεψη της Ένωσης για τη Μεσόγειο, η οποία πραγματοποιήθηκε τον Νοέμβριο του 2009 (Μαρακές)·

- να διασφαλιστεί η ενσωμάτωση της διάστασης του φύλου στις εθνικές πολιτικές, στρατηγικές και σχέδια·

- να συνεχιστεί η καταπολέμηση της άσκησης βίας κατά των γυναικών όπως ορίζεται στον νόμο περί οικογενειακής προστασίας, τον ποινικό κώδικα και τον νέο νόμο για την προσωπική κατάσταση·

- να διασφαλιστεί περαιτέρω ότι οι γυναίκες και τα κορίτσια που είναι θύματα βίας έχουν άμεσα πρόσβαση σε μέσα προσφυγής και προστασίας και ότι οι δράστες διώκονται·

- να αυξηθεί ο αριθμός των κέντρων περίθαλψης των γυναικών που κινδυνεύουν από βίαιη συμπεριφορά·

- να διοργανωθούν εκστρατείες ευαισθητοποίησης που προορίζονται για το ευρύ κοινό σχετικά με την οικογενειακή βία, μεταξύ άλλων, μέσω των μέσων ενημέρωσης·

- να αυξηθούν οι προσπάθειες για την εξάλειψη των αποκαλούμενων «εγκλημάτων τιμής».

(14) Ενίσχυση της προστασίας των παιδιών

- να καταβληθούν προσπάθειες για την εξάλειψη της παιδικής εργασίας, σύμφωνα με τον κώδικα εργασίας, για να προστατεύονται τα παιδιά από την οικονομική εκμετάλλευση μέσω της εργασίας στον τομέα της παραοικονομίας·

- να καταβληθούν προσπάθειες για την ολοκλήρωση της πράξης των δικαιωμάτων του παιδιού, σύμφωνα με τα διεθνή πρότυπα·

- να συνεχιστεί η αναθεώρηση όλης της νομοθεσίας που αφορά τα παιδιά για να εξασφαλιστεί η συμμόρφωση με τη σύμβαση του ΟΗΕ για τα δικαιώματα του παιδιού και με άλλα διεθνή μέσα και πρότυπα για τα ανθρώπινα δικαιώματα·

- να ενισχυθεί ο ρόλος του εθνικού συμβουλίου οικογενειακών θεμάτων που είναι επιφορτισμένο με τη διασφάλιση της εφαρμογής της σύμβασης του ΟΗΕ για τα δικαιώματα του παιδιού·

- να ενισχυθούν τα μέτρα που ελήφθησαν για την καταπολέμηση της βίας εις βάρος των παιδιών, μέσω, μεταξύ άλλων, με την ανάπτυξη της ικανότητας, της δημιουργίας μηχανισμών αναφοράς και της συγκέντρωσης δεδομένων·

- να υποστηριχτεί η τοπική κοινωνία των πολιτών που δραστηριοποιείται στον τομέα των δικαιωμάτων του παιδιού.

(15) Καταπολέμηση του ρατσισμού και της ξενοφοβίας· καταπολέμηση των διακρίσεων

- να ενισχυθεί το νομικό πλαίσιο σε όλα τα επίπεδα για την καταπολέμηση του ρατσισμού, της ξενοφοβίας και των διακρίσεων·

- να εξακολουθήσει να τονίζεται η σημασία της ανοχής και του σεβασμού όλων των εθνοτικών και θρησκευτικών ομάδων μέσω της εκπαίδευσης σύμφωνα με τα σχετικά διεθνή πρότυπα και το «μήνυμα του Αμάν»·

- να καταπολεμηθούν τα εγκλήματα μίσους, συμπεριλαμβανομένων των περιπτώσεων που υποκινούνται από την ισλαμοφοβία, τον αντισημιτισμό και τη χριστιανοφοβία και άλλες πεποιθήσεις, τα οποία μπορούν να τροφοδοτούνται από ρατσιστική και ξενοφοβική προπαγάνδα στα μέσα ενημέρωσης και στο Διαδίκτυο.

IV. Συνεργασία στον τομέα της δικαιοσύνης και των εσωτερικών υποθέσεων

(16) Μετανάστευση, άσυλο, διαχείριση των συνόρων και θέματα που αφορούν τις θεωρήσεις

- να ανταλλάσσονται πληροφορίες και να υπάρχει διάλογος για τις σχετικές εξελίξεις στην ΕΕ και την Ιορδανία στον τομέα της μετανάστευσης·

- να υπάρχει συνεργασία στη διαχείριση των μεταναστευτικών ροών, μεταξύ άλλων, με την ανάπτυξη της ικανότητας των αρχών της Ιορδανίας να παρέχουν βοήθεια σε μετανάστες που ανήκουν σε ευάλωτες κατηγορίες και που χρήζουν διεθνούς προστασίας, καθώς και στα θύματα εμπορίας ανθρώπων·

- να ανταλλάσσονται πληροφορίες και να υπάρχει διάλογος για τις σχετικές εξελίξεις στην ΕΕ και την Ιορδανία στον τομέα της διαχείρισης των συνόρων·

- να αναπτυχθεί συνεργασία με σκοπό την πρόληψη της παράνομης μετανάστευσης και τη συνδεόμενη διασυνοριακή εγκληματικότητα, μεταξύ άλλων, με την προώθηση της ενίσχυσης των ικανοτήτων των ιορδανικών αρχών όσον αφορά τον συνοριακό έλεγχο·

- να προωθηθεί η ανταλλαγή πληροφοριών και να επεκταθεί ο διάλογος και η συνεργασία για τις σχετικές εξελίξεις στην ΕΕ και την Ιορδανία στον τομέα των θεωρήσεων, όπως ο κοινοτικός κώδικας για τις θεωρήσεις (κώδικας θεωρήσεων) και να ληφθούν μέτρα για να διασφαλιστούν οι αναγκαίοι όροι για την έκδοση θεωρήσεων, μεταξύ άλλων, για τους σπουδαστές και τους επιχειρηματίες, στο πλαίσιο της σχετικής νομοθεσίας της ΕΕ και του κεκτημένου του χώρου Σένγκεν·

- να αναπτυχθεί συνεργασία με σκοπό την ενίσχυση των διαδικασιών έκδοσης των θεωρήσεων και των ταξιδιωτικών εγγράφων της Ιορδανίας, καθώς και των χαρακτηριστικών ασφαλείας·

- να ανταλλάσσονται πληροφορίες και να υπάρχει διάλογος για τις σχετικές εξελίξεις στην ΕΕ και την Ιορδανία στον τομέα της διεθνούς προστασίας·

- να ανταλλάσσονται πληροφορίες και να υπάρχει συνεργασία όσον αφορά τους μετανάστες που χρήζουν διεθνούς προστασίας στην Ιορδανία, καθώς και τη χορήγηση της απαιτούμενης βοήθειας.

(17) Καταπολέμηση του οργανωμένου εγκλήματος

Κύρωση και εφαρμογή διεθνών μέσων

- να συνεχιστεί ο διάλογος για την εφαρμογή της σύμβασης των Ηνωμένων Εθνών για την καταπολέμηση του διεθνούς οργανωμένου εγκλήματος και των πρωτοκόλλων της για την εμπορία ανθρώπων, ιδίως γυναικών και παιδιών. Υπογραφή και κύρωση των πρωτοκόλλων για την καταπολέμηση της λαθραίας διακίνησης μεταναστών, καθώς και για την καταπολέμηση της παράνομης κατασκευής και διακίνησης πυροβόλων όπλων·

- να συνεχιστεί ο διάλογος για την εφαρμογή του προαιρετικού πρωτοκόλλου της σύμβασης των Ηνωμένων Εθνών για τα δικαιώματα του παιδιού όσον αφορά την εμπορία παιδιών, την παιδική πορνεία και την παιδική πορνογραφία·

- να υπάρχει συνεργασία για την εφαρμογή της σύμβασης του ΟΗΕ κατά της διαφθοράς·

- να ενισχυθούν και να εφαρμοστούν οι εθνικές πολιτικές που αποσκοπούν στην καταπολέμηση της διαφθοράς σύμφωνα με τα διεθνή πρότυπα, ιδίως μέσω της επιτροπής για την καταπολέμηση της διαφθοράς

- να θεσπιστεί νομοθεσία που ευθυγραμμίζεται με τα σχετικά διεθνή πρότυπα και τις διεθνείς συμβάσεις·

- να ανταλλάσσονται πληροφορίες για τις μεθόδους καταπολέμησης της εμπορίας ανθρώπων και της λαθραίας διακίνησης παράνομων μεταναστών, συμπεριλαμβανομένων των βέλτιστων πρακτικών για την αποκατάσταση των θυμάτων·

- να αρχίσει διάλογος με σκοπό την προσχώρηση στη σύμβαση του Συμβουλίου της Ευρώπης για την εγκληματικότητα στον κυβερνοχώρο και στο πρόσθετο πρωτόκολλό της·

- να ανταλλάσσονται πληροφορίες και βέλτιστες πρακτικές για την καταπολέμηση της εγκληματικότητας στον κυβερνοχώρο·

- να αρχίσει διάλογος με προοπτική την προσχώρηση στη σύμβαση του Συμβουλίου της Ευρώπης για τη μεταφορά καταδίκων και στο πρόσθετο πρωτόκολλό της·

- να αναπτυχθούν αποτελεσματικές υπηρεσίες επιβολής του νόμου για την καταπολέμηση του οργανωμένου εγκλήματος·

- να ορισθεί ένα σημείο επαφής EUROJUST.

(18) Συνεργασία στον τομέα του αστικού και εμπορικού δικαίου

Κύρωση και εφαρμογή των σχετικών διεθνών μέσων

Να αρχίσει διάλογος με σκοπό την προσχώρηση :

- στη Σύμβαση της Χάγης του 1980 για τα αστικά θέματα της διεθνούς απαγωγής παιδιών,

- στη Σύμβαση του 1996 για τη γονική μέριμνα και την προστασία του παιδιού,

- στη Σύμβαση της Χάγης του 1965 για την επίδοση στο εξωτερικό δικαστικών και εξωδίκων εγγράφων για αστικά και εμπορικά θέματα,

- στη Σύμβαση της Χάγης του 1970 για τη λήψη μαρτυρικών αποδείξεων στην αλλοδαπή σε αστικές και εμπορικές υποθέσεις.

- Να ενισχυθεί περαιτέρω ο διάλογος για διεθνή θέματα προστασίας του παιδιού και οικογενειακού δικαίου στο πλαίσιο της συμμετοχής της Ιορδανίας στη δικαστική διάσκεψη για οικογενειακά θέματα διασυνοριακού χαρακτήρα, στη λεγόμενη «διαδικασία της Μάλτας».

(19) Ναρκωτικά

Ενίσχυση της καταπολέμησης των ναρκωτικών

- να συνεχιστεί η ανταλλαγή πληροφοριών για την εφαρμογή της σύμβασης των ΗΕ του 1988 για τη λαθρεμπορία ναρκωτικών και ψυχοτρόπων ουσιών, περιλαμβανομένης της ενίσχυσης ή/και της εναρμόνισης της εθνικής νομοθεσίας·

- να ανταλλάσσονται πληροφορίες και βέλτιστες πρακτικές για τη διεθνή συνεργασία στον τομέα της καταπολέμησης των ναρκωτικών·

- να συνεχιστεί ο διάλογος για την περιφερειακή συνεργασία, συμπεριλαμβανομένης της κατάρτισης των σχετικών αρχών και των υπηρεσιών επιβολής του νόμου·

- να υπάρχει πρόληψη της εκτροπής στη χρήση των πρόδρομων και άλλων σημαντικών ουσιών που χρησιμοποιούνται για παράνομη παραγωγή ναρκωτικών ισοδύναμη με αυτή που θεσπίστηκε από την ειδική ομάδα χημικής δράσης.

(20) Χρηματοπιστωτικό και οικονομικό έγκλημα, δικαστικός τομέας και επιβολή του νόμου, σωφρονιστικό σύστημα

α) Να αναπτυχθεί η συνεργασία για την καταπολέμηση της νομιμοποίησης εσόδων από παράνομες δραστηριότητες

- να ανταλλάσσονται πληροφορίες και βέλτιστες πρακτικές και να καθιερωθεί διάλογος για το θεσμικό και νομοθετικό πλαίσιο σύμφωνα με τα σχετικά διεθνή πρότυπα και τις διεθνείς συμβάσεις·

- να συνεχιστεί η συνεργασία μεταξύ των υπηρεσιών επιβολής του νόμου της Ιορδανίας, συμπεριλαμβανομένης της μονάδας για την καταπολέμηση της νομιμοποίησης εσόδων από παράνομες δραστηριότητες και των διεθνών οργανώσεων, καθώς και των αντίστοιχων υπηρεσιών των κρατών μελών της ΕΕ·

- να ανταλλάσσονται πληροφορίες και να καθιερωθεί διάλογος σχετικά με τις βέλτιστες δικαστικές και αστυνομικές πρακτικές στην καταπολέμηση της νομιμοποίησης εσόδων από παράνομες δραστηριότητες, καθώς και του χρηματοπιστωτικού και οικονομικού εγκλήματος.

β) Να αναπτυχθεί η συνεργασία των δικαστικών αρχών και των αρχών επιβολής του νόμου μεταξύ της Ιορδανίας και των κρατών μελών της ΕΕ

- να εφαρμοστούν οι σχετικές διεθνείς συμβάσεις και, στις περιπτώσεις που έχουν ήδη κυρωθεί, να θεσπιστεί η εθνική νομοθεσία για την εφαρμογή τους·

- να ανταλλάσσονται πληροφορίες μεταξύ της ΕΕ, των κρατών μελών της ΕΕ και της Ιορδανίας, μεταξύ άλλων, για θέματα που έχουν σχέση με το Διεθνές Ποινικό Δικαστήριο·

- να υπάρχει συνεργασία στον τομέα της κατάρτισης αστυνομικών μεταξύ των αστυνομικών ακαδημιών και των κολλεγίων της Ιορδανίας και της ΕΕ, καθώς και με την CEPOL (Ευρωπαϊκή Αστυνομική Ακαδημία)·

- να διερευνηθούν οι δυνατότητες συνεργασίας μεταξύ της Ιορδανίας και της EUROPOL (Ευρωπαϊκή Αστυνομική Υπηρεσία).

γ) Να αναπτυχθούν οι κατάλληλες συνθήκες στα σωφρονιστικά κέντρα (φυλακές)

- να συνεχιστεί η ανταλλαγή πληροφοριών και βέλτιστων πρακτικών μεταξύ της ΕΕ και της Ιορδανίας για τα σωφρονιστικά κέντρα και τις εγκαταστάσεις κράτησης (φυλακές), συμπεριλαμβανομένων των συστημάτων κατάταξης των φυλακισμένων, της ανάπτυξης προγραμμάτων επαγγελματικής κατάρτισης και μέτρων κοινωνικής επανένταξης και μέτρων κατά της υποτροπής·

- να συνεχιστεί η βελτίωση των συνθηκών στα σωφρονιστικά κέντρα και τις εγκαταστάσεις κράτησης (φυλακές), συμπεριλαμβανομένης της ενίσχυσης των εγκαταστάσεων κράτησης σε σχέση με την προστασία των θεμελιωδών ανθρωπίνων δικαιωμάτων·

- να εφαρμοστούν τα διεθνή πρότυπα και οι κανόνες όσον αφορά τη δικαιοσύνη και την κράτηση ανηλίκων, ιδίως οι στοιχειώδεις κανόνες των ΗΕ του 1985 για την απονομή δικαιοσύνης σε ανηλίκους (κανόνες του Πεκίνου) και οι κατευθυντήριες γραμμές των ΗΕ του 1990 για την πρόληψη της εγκληματικότητας των νέων (κατευθυντήριες γραμμές του Ριάντ).

(21) Καταπολέμηση της τρομοκρατίας

Ενίσχυση της συνεργασίας για την καταπολέμηση της τρομοκρατίας

- να αναπτυχθεί η συνεργασία για να ενισχυθεί η καταπολέμηση της χρηματοδότησης της τρομοκρατίας σύμφωνα με τα πρότυπα που καθορίζονται στην ομάδα διεθνούς χρηματοοικονομικής δράσης για τη χρηματοδότηση της τρομοκρατίας·

- να αναπτυχθεί η συνεργασία μεταξύ των υπηρεσιών επιβολής του νόμου για την καταπολέμηση της τρομοκρατίας·

- να αναπτυχθεί η δικαστική συνεργασία στο πλαίσιο της καταπολέμησης της τρομοκρατίας·

- να υπάρξει συνεργασία για να ενισχυθεί ο ρόλος των ΗΕ στην πολυμερή καταπολέμηση της τρομοκρατίας μέσω, μεταξύ άλλων, της πλήρους εφαρμογής των αποφάσεων 1267/99 και 1373/01 του Συμβουλίου Ασφαλείας των Ηνωμένων Εθνών, καθώς και της εφαρμογής και επιβολής της παγκόσμιας αντιτρομοκρατικής στρατηγικής των ΗΕ και των συμβάσεων των ΗΕ κατά της τρομοκρατίας·

- να διασφαλιστεί ο σεβασμός των ανθρωπίνων δικαιωμάτων στην καταπολέμηση της τρομοκρατίας.

B. ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΔΙΑΣΤΑΣΗ

V. Οικονομική και κοινωνική μεταρρύθμιση και ανάπτυξη

(22) Νομισματικές, συναλλαγματικές και δημοσιονομικές πολιτικές

Να παγιωθεί η πρόοδος στη μακροοικονομική σταθεροποίηση και τις αναπτυξιακές πολιτικές

- να συνεχιστεί η εφαρμογή ενός εθνικού προγράμματος μακροοικονομικής σταθεροποίησης, λαμβανομένης υπόψη της κατάστασης στην περιοχή, με σκοπό να παγιωθούν τα επιτεύγματα στους τομείς της σταθερότητας των τιμών, να μειωθούν το δημόσιο χρέος και το δημοσιονομικό έλλειμμα, καθώς και να προωθηθεί η διατηρησιμότητα υγιών δημόσιων οικονομικών·

- να συνεχιστεί η βελτίωση της διαχείρισης και της διαφάνειας των δημόσιων οικονομικών· να συνεχιστούν οι πολιτικές για την επιτυχή εφαρμογή ενός βιώσιμου δημοσιονομικού και συνταξιοδοτικού συστήματος·

- να αυξηθεί η αποτελεσματικότητα του δημόσιου τομέα σύμφωνα με το κυβερνητικό πρόγραμμα μεταρρύθμισης.

VI. Συνεργασία στον τομέα των ίσων ευκαιριών, της απασχόλησης και της κοινωνικής πολιτικής

(23) Ισότητα των φύλων/διασφάλιση της ίσης μεταχείρισης

- να ενισχυθούν περαιτέρω οι προσπάθειες για την προώθηση και την προστασία των δικαιωμάτων των γυναικών και των παιδιών·

- να ενταθούν οι προσπάθειες για την προώθηση της ισότητας των φύλων σε όλα τα επίπεδα της απασχόλησης, της παιδείας, της κατάρτισης, της λήψης αποφάσεων και των πρακτικών των υπηρεσιών επιβολής του νόμου·

- να καταπολεμηθούν αποτελεσματικά τα στερεότυπα και οι διακρίσεις βάσει του φύλου μέσω, μεταξύ άλλων, της εκπαίδευσης και της ευαισθητοποίησης του κοινού.

(24) Διασφάλιση του σεβασμού των συνδικαλιστικών δικαιωμάτων και των θεμελιωδών εργασιακών προτύπων

- να συνεχιστούν οι προσπάθειες για την ανάπτυξη διαλόγου για τα θεμελιώδη κοινωνικά δικαιώματα και εργασιακά πρότυπα·

- να συνεχιστούν οι προσπάθειες για τη σύγκλιση του εργατικού δικαίου προς τα διεθνή πρότυπα, ιδίως όσον αφορά την ελευθερία του συνέρχεσθαι, το δικαίωμα οργάνωσης και συλλογικής διαπραγμάτευσης·

- να ενισχυθούν οι προσπάθειες για τον περιορισμό της άτυπης απασχόλησης·

- να προωθηθεί ο τριμερής και διμερής κοινωνικός διάλογος και να αναπτυχθούν περαιτέρω οι κοινωνικοί εταίροι.

(25) Συνεργασία στον τομέα της απασχόλησης και προώθηση της αξιοπρεπούς εργασίας

- Να αναπτυχθεί στρατηγική προσέγγιση της απασχόλησης ώστε:

- να βελτιωθεί η αντιστοίχιση προσφοράς και ζήτησης δεξιοτήτων στην αγορά εργασίας της Ιορδανίας, να βελτιωθεί η αποτελεσματικότητα της αγοράς εργασίας και να δοθεί ιδιαίτερη προσοχή στους νέους και στις γυναίκες·

- να ενισχυθούν, να γενικευτούν και να αξιολογούνται καλύτερα τα μέτρα για την ανάπτυξη της απασχόλησης και της δυναμικής πολιτικής της αγοράς εργασίας·

- να ενισχυθεί η ικανότητα και η αποτελεσματικότητα των δημόσιων υπηρεσιών απασχόλησης·

- να προωθηθεί η αξιοπρεπής εργασία και η μετατροπή της εργασίας του άτυπου τομέα σε κανονικές μορφές εργασίας·

- να εφαρμοστούν τα προγράμματα ανά χώρα για την αξιοπρεπή εργασία που έχουν συμφωνηθεί από κοινού μεταξύ της Ιορδανίας και της ΔΟΕ·

- να προωθηθούν οι αρχές του συνδυασμού «ευελιξίας και ασφάλειας» και να διασφαλιστεί η απασχολησιμότητα όσων αναζητούν εργασία·

- να συνεχιστούν να καταβάλλονται προσπάθειες για συμμετοχική, χωρίς διακρίσεις εθνική αγορά εργασίας, ιδίως όσον αφορά την καλύτερη ένταξη των ατόμων με αναπηρίες στην αγορά εργασίας·

- να ανταλλάσσονται οι βέλτιστες πρακτικές για να ενισχυθούν η υγεία και η ασφάλεια στον χώρο εργασίας.

(26) Συνεργασία στον τομέα της κοινωνικής ένταξης και της κοινωνικής προστασίας

- να ενταθούν οι προσπάθειες για σημαντική μείωση της φτώχειας και του κοινωνικού αποκλεισμού, ιδίως για τα πιο ευάλωτα άτομα, και για την ενίσχυση της κοινωνικής συνοχής στην Ιορδανία·

- να συνεχιστούν οι προσπάθειες για τη θέσπιση πλήρους ασφαλιστικού δικαίου και κατάλληλων μηχανισμών κοινωνικής ασφάλισης·

- να συνεχιστούν οι προσπάθειες για τη θέσπιση βιώσιμου συνταξιοδοτικού συστήματος·

- να ανταλλάσσονται οι βέλτιστες πρακτικές για τη βελτίωση της αποτελεσματικότητας της κοινωνικής προστασίας με σκοπό την ενίσχυση της κοινωνικής της επάρκειας όσο και της χρηματοοικονομικής της βιωσιμότητας.

VII. Βιώσιμη ανάπτυξη

(27) Προώθηση της βιώσιμης ανάπτυξης

- να συνεχιστούν να εφαρμόζονται βιώσιμες αναπτυξιακές πολιτικές οι οποίες οδηγούν σε στρατηγικές και πρωτοβουλίες που σχεδιάζονται με σκοπό να επιτευχθούν, μεταξύ άλλων, περιβαλλοντικά βιώσιμη οικονομική ανάπτυξη και μεγαλύτερος βαθμός κοινωνικής ένταξης.

VIII. Γεωργία

- να προσδιοριστούν και να θεσπιστούν συνοδευτικά μέτρα που παρέχουν διαρθρωτική, θεσμική, νομική και διοικητική στήριξη που είναι αναγκαία για τη διευκόλυνση της πρόσβασης στις εξαγωγικές αγορές, συμπεριλαμβανομένης της σύγκλισης της τεχνικής νομοθεσίας·

- να προσδιοριστούν και να θεσπιστούν μέτρα και κατάλληλη νομοθεσία στον τομέα της αγροτικής ανάπτυξης, και στο επίπεδο της ανάπτυξης ποιοτικής παραγωγής, π.χ. τοπικών προϊόντων, βιολογικών προϊόντων, γεωγραφικών ενδείξεων/ονομασιών προέλευσης, κ.λπ., με σκοπό την ενθάρρυνση της διαφοροποίησης της γεωργικής δραστηριότητας και τη δημιουργία νέων αποδοτικών και βιώσιμων εμπορικών ροών·

- να ενισχυθεί θεσμικά το εθνικό κέντρο Γεωργικής Έρευνας και Γεωργικών Εφαρμογών

- να υποστηριχτεί ο ρόλος που διαδραματίζει το κέντρο ερευνών στη βελτίωση της παραγωγικότητας, της ασφάλειας των τροφίμων και της ποιότητας των γεωργικών και μεταποιημένων γεωργικών προϊόντων

- να δημιουργηθεί διμερής συνεργασία μεταξύ των ευρωπαϊκών κέντρων ερευνών, ιδίως στους τομείς της γενετικής μηχανικής και της βιοτεχνολογίας

- να αυξηθεί η συνεργασία στον τομέα των διεθνών προτύπων εμπορίας για τα οπωροκηπευτικά, καθώς και για άλλα γεωργικά και μεταποιημένα γεωργικά προϊόντα·

- να προωθηθεί η ισοδυναμία των συστημάτων πιστοποίησης για τα βιολογικά προϊόντα, καθώς και η ολοκληρωμένη διαχείριση των παρασίτων·

- να αναπτυχτούν μέτρα για την ενθάρρυνση των ιδιωτικών επενδύσεων·

- να προωθηθούν η διάδοση και η ανταλλαγή πληροφοριών για τις γεωργικές πολιτικές και η συμβολή στη μεταφορά εμπειρογνωσίας και πείρας·

- να αυξηθεί η συνεργασία στον τομέα των σχετικών με τη δασοκομία θεμάτων, συμπεριλαμβανομένων της κλιματικής αλλαγής, της αναδάσωσης, της καταπολέμησης της απερήμωσης, της εκτίμησης κινδύνων και του ελέγχου των πυρκαγιών, καθώς και της διατήρησης της βιοποικιλότητας με βάση το σχέδιο δράσης για τα δάση της ΕΕ.

IX. Αλιεία και ναυτιλιακή πολιτική

- να πραγματοποιηθεί η αναγκαία αναβάθμιση των υποδομών εμπορίας προκειμένου να ανταπεξέλθουν στη ζήτηση και τα πρότυπα της αγοράς·

- να προωθηθεί υπεύθυνη και βιώσιμη αλιευτική πολιτική, καθώς και ολοκληρωμένη προσέγγιση των ναυτιλιακών θεμάτων, προκειμένου να διευκολυνθεί ο διάλογος με την ΕΕ στο πλαίσιο της ολοκληρωμένης θαλάσσιας πολιτικής της ΕΕ και σύμφωνα με το διεθνές δίκαιο της θάλασσας, όπως αντικατοπτρίζεται στο UNCLOS (Σύμβαση των ΗΕ για το δίκαιο της θάλασσας)·

- να διασφαλιστεί η συμμετοχή στην περιφερειακή συνεργασία για την ολοκληρωμένη θαλάσσια πολιτική.

X. Εμπορικά θέματα, αγορά και κανονιστική μεταρρύθμιση

Η Ιορδανία και η ΕΕ δεσμεύονται να εφαρμόσουν τον χάρτη πορείας των ευρωμεσογειακών συναλλαγών για την περίοδο μετά το 2010 και τον ευρωμεσογειακό χάρτη για τις επιχειρήσεις οι οποίοι χρησιμοποιούνται ως κοινά έγγραφα αναφοράς από τις μεσογειακές χώρες εταίρους για την εμβάθυνση των οικονομικών και εμπορικών σχέσεων, την προώθηση και την αύξηση των επενδύσεων, τη διευκόλυνση της πρόσβασης στην αγορά, τη βελτίωση του επιχειρηματικού περιβάλλοντος και την ενθάρρυνση του επιχειρηματικού πνεύματος σε επίπεδο χώρας, καθώς και σε ολόκληρη την περιοχή.

X.i. Κυκλοφορία εμπορευμάτων

(28) Διμερείς εμπορικές σχέσεις

- να αρθούν οι μη δασμολογικού χαρακτήρα φραγμοί στο εμπόριο, για παράδειγμα με την κανονιστική σύγκλιση για συναφή με το εμπόριο θέματα, επιτόπου συζητήσεις, ανάλογα με την περίπτωση, για θέματα πρόσβασης στην αγορά και με την προετοιμασία για τη διαπραγμάτευση της ΣΔΣΑ (Συμφωνία σχετικά με τη διαπίστωση της συμμόρφωσης και την αποδοχή βιομηχανικών προϊόντων), καθώς και τις μελλοντικές διαπραγματεύσεις για τη σύναψη μιας σφαιρικής και σε βάθος συμφωνίας ελευθέρων συναλλαγών·

- να αρχίσουν το 2010 και να ολοκληρωθούν το συντομότερο δυνατό διμερείς διαπραγματεύσεις για την ελευθέρωση των υπηρεσιών και το δικαίωμα εγκατάστασης, με σκοπό τη σταδιακή ανάληψη αμοιβαίων δεσμεύσεων και για τα τέσσερα είδη παροχής, συμπεριλαμβανομένων επίσης των κανονιστικών διατάξεων·

- να εφαρμοστούν τα αποτελέσματα της ελευθέρωσης του εμπορίου των γεωργικών και μεταποιημένων γεωργικών προϊόντων τα οποία συμφωνήθηκαν μεταξύ της Ιορδανίας και της ΕΕ·

- να εξεταστεί η δυνατότητα για περαιτέρω ελευθέρωση του εμπορίου των γεωργικών και μεταποιημένων γεωργικών προϊόντων, των ψαριών και των προϊόντων αλιείας, με την εκ παραλλήλου αντιμετώπιση των δασμολογικών και μη δασμολογικών φραγμών στο εμπόριο, συμπεριλαμβανομένων των υγειονομικών και φυτοϋγειονομικών μέτρων, καθώς και της προστασίας των γεωγραφικών ενδείξεων, σύμφωνα με τις αρχές του ευρωμεσογειακού χάρτη πορείας του Rabat για τη γεωργία·

- να προετοιμαστούν οι μελλοντικές διμερείς διαπραγματεύσεις με την ΕΕ με σκοπό να μετατραπεί η υφιστάμενη συμφωνία σύνδεσης σε εκτενή και ολοκληρωμένη συμφωνία ελευθέρων συναλλαγών. Οι διαπραγματεύσεις αυτές θα πρέπει να περιλαμβάνουν την αναβάθμιση ή συμπλήρωση της συμφωνίας σύνδεσης ΕΕ-Ιορδανίας σε ρυθμιστικούς τομείς, όπως τα πρότυπα και οι τεχνικοί κανόνες, τα υγειονομικά και φυτοϋγειονομικά μέτρα, τα δικαιώματα διανοητικής ιδιοκτησίας, η πολιτική ανταγωνισμού, οι δημόσιες συμβάσεις, τα τελωνεία και η διευκόλυνση των συναλλαγών, το εμπόριο και η βιώσιμη ανάπτυξη κ.λπ. Η έναρξη των διαπραγματεύσεων θα εξαρτηθεί από την ουσιαστική πρόοδο που θα έχει πραγματοποιηθεί σε άλλες διμερείς διαπραγματεύσεις. Εν τω μεταξύ, αμφότερα τα μέρη μπορούν να διερευνήσουν τους κοινούς στόχους που πρέπει να επιτευχθούν σε αυτές τις διαπραγματεύσεις.

(29) Άρση των περιορισμών (μη εναρμονισμένος τομέας με την ΕΕ)

Διευκόλυνση της κυκλοφορίας των εμπορευμάτων και ενίσχυση της διοικητικής συνεργασίας

- να ενισχυθούν τα σημεία επαφής για την κυκλοφορία των εμπορευμάτων με σκοπό να διευκολυνθεί η ελεύθερη κυκλοφορία τους και η ανταλλαγή πληροφοριών μεταξύ της ΕΕ και της Ιορδανίας και μεταξύ των οικονομικών φορέων·

- να αναλυθεί η νομοθεσία της Ιορδανίας όσον αφορά την επισήμανση, τη σύνθεση, την παρασκευή και την περιγραφή των προϊόντων με σκοπό την προσέγγιση προς τις υφιστάμενες γενικές αρχές της ΕΕ.

(30) Συμφωνίες σχετικά με τη διαπίστωση της συμμόρφωσης και την αποδοχή βιομηχανικών προϊόντων σε επιλεγμένους βιομηχανικούς τομείς

- να συνεχιστούν οι προετοιμασίες για τη διαπραγμάτευση μιας ΣΔΣΑ για να μπορεί να συμμετέχει η Ιορδανία στην εσωτερική αγορά της ΕΕ, με την υιοθέτηση της νομοθεσίας της ΕΕ και την προσαρμογή των οργανισμών της Ιορδανίας που είναι επιφορτισμένοι με την εφαρμογή της νομοθεσίας για τα προϊόντα. Τούτο περιλαμβάνει:

A. την εναρμόνιση και την εφαρμογή του σχετικού νομοθετικού πλαισίου με το τομεακό και οριζόντιο κεκτημένο της ΕΕ, ιδίως όσον αφορά τη νομοθεσία για την ευθύνη λόγω ελαττωματικών προϊόντων και τη γενική ασφάλεια των προϊόντων· την εναρμόνιση των εθνικών προτύπων με τα ευρωπαϊκά και διεθνή πρότυπα για τα βιομηχανικά προϊόντα σε επιλεγμένους τομείς προτεραιότητας·

B. την ενίσχυση και την αναβάθμιση των οργανισμών που είναι επιφορτισμένοι με την τυποποίηση, τη διαπίστευση, τη διαπίστωση της συμμόρφωσης, τη μετρολογία και την εποπτεία της αγοράς μέχρι να φτάσουν στο επίπεδο των αντίστοιχων οργανισμών στην ΕΕ· να ενσωματωθούν οι τομείς αυτοί όσο είναι δυνατόν στις ευρωπαϊκές και διεθνείς δομές·

Γ. την ευθυγράμμιση με τις απαιτήσεις των οδηγιών της ΕΕ σχετικά με τις δοκιμές για τους επιλεγέντες τομείς προτεραιότητας

- να αυξηθούν οι γνώσεις των οικονομικών φορέων και να εκπαιδευτούν οι διάφοροι ενδιαφερόμενοι·

- να διεξαχθούν διαπραγματεύσεις για συμφωνία σχετικά με τη διαπίστωση της συμμόρφωσης και την αποδοχή βιομηχανικών προϊόντων για όλους τους τομείς προτεραιότητας.

(31) Διευκόλυνση της πρόσβασης στην αγορά των βιομηχανικών προϊόντων μέσω της προώθησης των εξαγωγών

- να χαραχτεί και να εφαρμοστεί εθνική στρατηγική για την προώθηση των εξαγωγών, σύμφωνα με την εθνική στρατηγική εξωτερικού εμπορίου

- να αναπτυχθεί η ικανότητα των οικονομικών φορέων και της σχετικής εθνικής διοίκησης.

(32) Περιφερειακή συνεργασία

- να διασφαλιστεί η συμμετοχή στην εφαρμογή της συμφωνίας του Αγαδίρ σε όλους τους τομείς που καλύπτονται σήμερα από αυτήν· να καταβληθούν προσπάθειες για την επέκταση του πεδίου εφαρμογής της σε νέους τομείς, όπως οι υπηρεσίες και οι επενδύσεις, και να ενθαρρυνθεί η προσχώρηση νέων μερών στη συμφωνία·

- να υπάρξει συνεργασία στην εφαρμογή του ευρωμεσογειακού χάρτη πορείας στον τομέα των συναλλαγών για την περίοδο μετά το 2010, ιδίως με τη συμπλήρωση και ενίσχυση του δικτύου των συμφωνιών ελεύθερων συναλλαγών στην ευρωμεσογειακή περιοχή και με την ανάληψη νέων πρωτοβουλιών για την ενίσχυση των ευρωμεσογειακών εμπορικών εταιρικών σχέσεων·

- να επιτευχθεί ενεργή συμμετοχή στις ευρωμεσογειακές δραστηριότητες βιομηχανικής συνεργασίας σε περιφερειακό επίπεδο.

(33) Τελωνεία

Βελτίωση της λειτουργίας της τελωνειακής υπηρεσίας, απλούστευση και εκσυγχρονισμός των τελωνειακών διαδικασιών, καθώς και αναθεώρηση των κανόνων προέλευσης

- να εναρμονιστούν και να απλουστευτούν περαιτέρω η τελωνειακή νομοθεσία, ο κώδικας και οι διαδικασίες σύμφωνα με τις συστάσεις του Παλέρμο·

- να συνεχιστεί η ενίσχυση της συνεργασίας με άλλες υπηρεσίες των συνόρων·

- να ολοκληρωθούν οι εργασίες για τη σύναψη της περιφερειακής σύμβασης για πανευρωμεσογειακούς προτιμησιακούς κανόνες καταγωγής, καθώς και για την εφαρμογή της·

- να ευνοηθεί η συμμετοχή στην ενδελεχή αναθεώρηση των πανευρωμεσογειακών κανόνων καταγωγής στο πλαίσιο της περιφερειακής σύμβασης για πανευρωμεσογειακούς προτιμησιακούς κανόνες καταγωγής·

- να ευνοηθεί η λήψη μέτρων για τελωνειακούς ελέγχους βάσει κινδύνων που διασφαλίζουν την ασφάλεια των εισαγόμενων, εξαγόμενων ή υπό διαμετακόμιση προϊόντων·

- να ενισχυθεί ο διάλογος και η συνεργασία για την υφιστάμενη νομοθεσία στον τομέα των τελωνειακών ελέγχων των πειρατικών προϊόντων και των προϊόντων παραποίησης/απομίμησης, καθώς και για την εφαρμογή της και να ανταλλάσσονται τα σχετικά στατιστικά στοιχεία.

(34) Υγειονομικά και φυτοϋγειονομικά θέματα

- να αυξηθεί η ασφάλεια των τροφίμων για τους ιορδανούς και ευρωπαίους καταναλωτές και να διευκολυνθούν οι συναλλαγές μέσω της μεταρρύθμισης του υγειονομικού και φυτοϋγειονομικού τομέα, καθώς και του τομέα της ευεξίας των ζώων·

- να συνεχιστούν οι εργασίες για την πλήρη εφαρμογή της συμφωνίας του ΠΟΕ για την εφαρμογή των υγειονομικών και φυτοϋγειονομικών μέτρων, καθώς και η ενεργή συμμετοχή σε σχετικούς διεθνείς οργανισμούς, όπως ο OIE, IPPC, και ο Codex Alimentarius·

- να υπάρξει σταδιακή προσέγγιση στη νομοθεσία της ΕΕ στον τομέα της πολιτικής ελέγχου των τροφίμων, της υγείας των ζώων, της ευεξίας των ζώων και των συστημάτων φυτοϋγειονομικής επιθεώρησης·

- να συνεχιστούν οι εργασίες για την εφαρμογή του καθιερωμένου συστήματος ταυτοποίησης των ζώων για την ιχνηλασιμότητα ζώντων ζώων και των προϊόντων τους·

- να συνεχιστούν οι εργασίες για την καθιέρωση εθνικού συστήματος ιχνηλασιμότητας για τη φυτική παραγωγή·

- να ενισχυθεί η πολιτική ελέγχου των τροφίμων της Ιορδανίας με, μεταξύ άλλων:

- τη συνέχιση των εργασιών για την έγκριση του σχεδίου νόμου για τα τρόφιμα της Ιορδανίας·

- την ενίσχυση των κανονισμών για την πλήρη εφαρμογή του νόμου για τα τρόφιμα της Ιορδανίας·

- τη συνεργασία για τη θέσπιση εθνικού προγράμματος επιτήρησης των καταλοίπων στο πλαίσιο της πολιτικής ελέγχου των τροφίμων της αρχής τροφίμων και φαρμάκων της Ιορδανίας και των εργαστηρίων, καθώς και άλλων σχετικών υπηρεσιών·

- τη συνεργασία για την καθιέρωση συστήματος επιθεώρησης της ασφάλειας των κρεάτων στα σφαγεία και στις εγκαταστάσεις επεξεργασίας κρέατος·

- τη συνεργασία στο πλαίσιο του συστήματος ταχείας ειδοποίησης για τα τρόφιμα και τις ζωοτροφές της ΕΕ (RASFF).

X.ii. Δικαίωμα εγκατάστασης, εταιρικό δίκαιο και υπηρεσίες

(35) Εγκατάσταση και εταιρικό δίκαιο

Άρση των εμποδίων στην εγκατάσταση και τη λειτουργία των εταιρειών

α) Εγκατάσταση

- συνεργασία για να διευκολυνθεί η εγκατάσταση των εταιρειών·

- με την επιφύλαξη των παραρτημάτων V και VI της συμφωνίας σύνδεσης, να διασφαλιστεί η αμοιβαία εθνική μεταχείριση για την ΕΕ και τις θυγατρικές, τις εταιρείες ή/και τα υποκαταστήματα της Ιορδανίας και σύμφωνα με τη δέσμευση και των δύο μερών στο πλαίσιο του ΠΟΕ.

β) Λειτουργία των εταιρειών

- να δημιουργηθεί κατάλληλο κλίμα για τις επιχειρήσεις·

- συνεργασία για να διευκολυνθούν οι ξένες επενδύσεις.

γ) Εταιρικό δίκαιο:

- να καταβληθούν προσπάθειες για τη σύγκλιση με τις βασικές αρχές των διεθνών, καθώς και των ενωσιακών κανόνων και προτύπων. Οι αρχές αυτές περιλαμβάνουν, μεταξύ άλλων:

α) την κατάρτιση και τήρηση ενός δημόσιου μητρώου των επιχειρήσεων,

β) μια εθνική επίσημη εφημερίδα για τη δημοσίευση των στοιχείων των εταιρειών,

γ) τη διασφάλιση του ελέγχου της σύστασης μιας εταιρείας ή τη συμβατότητα ορισμένων πράξεων με τους εθνικούς νόμους και κανονισμούς·

- να θεσπιστεί και να εφαρμοστεί ένα πλήρες ρυθμιστικό πλαίσιο·

- να καταρτιστεί κώδικας εταιρικής διακυβέρνησης και να διασφαλιστεί η αποτελεσματική εφαρμογή του.

(36) Λογιστικός έλεγχος και λογιστική

Καθορισμός των όρων για τη χρηστή δημοσιονομική διαχείριση, τη λογιστική και τον έλεγχο

- να εφαρμοστούν και να ενισχυθούν τα διεθνή πρότυπα λογιστικής και λογιστικών ελέγχων και να ενισχυθούν οι αρχές της λογοδοσίας και της διαφάνειας·

- να εκσυγχρονιστεί το ρυθμιστικό και διοικητικό πλαίσιο ώστε να καταστεί δυνατή η καθιέρωση ελεγκτικού επαγγέλματος υψηλής ποιότητας.

(37) Υπηρεσίες

Βαθμιαία κατάργηση των περιορισμών στην παροχή υπηρεσιών

- να αρχίσουν το 2010 και να ολοκληρωθούν το συντομότερο δυνατό διμερείς διαπραγματεύσεις για την ελευθέρωση των υπηρεσιών και το δικαίωμα εγκατάστασης

- να ολοκληρωθεί και να εφαρμοστεί στρατηγική για την ενίσχυση της ανταγωνιστικότητας του τομέα των υπηρεσιών της Ιορδανίας, συμπεριλαμβανομένων της κανονιστικής απλούστευσης και της διοικητικής διευκόλυνσης για τους τομείς παροχής υπηρεσιών τόσο της Ιορδανίας όσο και της ΕΕ·

- να συνεχιστούν οι διαβουλεύσεις με τους ιδιωτικούς οικονομικούς φορείς της για να εντοπιστούν οι τομείς που προσφέρονται για συνεργασία·

- να διερευνηθούν οι δυνατότητες για διευκόλυνση της παροχής υπηρεσιών, μεταξύ άλλων, με την ανάπτυξη των αναγκαίων διοικητικών διαρθρώσεων και την άρση των φραγμών που έχουν εντοπιστεί.

Ανάπτυξη των χρηματοπιστωτικών υπηρεσιών

- να ενισχυθεί περαιτέρω το ρυθμιστικό πλαίσιο προληπτικής εποπτείας για τις χρηματοπιστωτικές υπηρεσίες, συμπεριλαμβανομένων του τραπεζικού τομέα και του τομέα των ασφαλίσεων, του ελεγκτικού τομέα και των αγορών κινητών αξιών·

- να συσταθούν και να εκπαιδευτούν ανεξάρτητες αρχές επιτήρησης για να διασφαλιστεί η αποτελεσματική εποπτεία.

(38) Κίνηση κεφαλαίων και τρέχουσες πληρωμές

Περαιτέρω ανάπτυξη των κεφαλαιαγορών. Ελευθέρωση των πληρωμών και της διακίνησης κεφαλαίων

- να αναθεωρηθεί η τρέχουσα νομοθεσία για να αξιολογηθεί η ανάγκη περαιτέρω ελευθέρωσης της διακίνησης κεφαλαίων και να διασφαλιστεί η ελεύθερη διακίνηση κεφαλαίων, ιδίως των άμεσων επενδύσεων, καθώς και η προστασία των ξένων επενδύσεων·

- να ολοκληρωθεί η ελευθέρωση της διακίνησης κεφαλαίων.

X.iii. Άλλοι βασικοί τομείς

(39) Φορολογία

Περαιτέρω ανάπτυξη του φορολογικού συστήματος και των υπηρεσιών του

- να προχωρήσει περαιτέρω η μεταρρύθμιση του φορολογικού συστήματος·

- να ενισχυθεί η φορολογική διοίκηση. Να αναπτυχθεί πλήρης στρατηγική για τη φορολογική διοίκηση·

- να βελτιωθεί η διεθνής συνεργασία με την εφαρμογή των αρχών της χρηστής διακυβέρνησης στον φορολογικό τομέα.

(40) Πολιτική ανταγωνισμού και κρατικές ενισχύσεις

α) Πολιτική ανταγωνισμού

Καθορισμός των όρων που διέπουν τον ανταγωνισμό μεταξύ των εταιρειών της ΕΕ και της Ιορδανίας, καθώς και μεταξύ των εταιρειών της Ιορδανίας.

Θέσπιση νομοθεσίας και καθεστώτος ελέγχου των μονοπωλίων συμβατού με εκείνο της ΕΕ

- να αναπτυχθεί κατάλληλο νομικό πλαίσιο για περιεκτική πολιτική ανταγωνισμού και την αποτελεσματική εφαρμογή του·

- να ενισχυθούν οι διοικητικές ικανότητες της Ιορδανίας με σκοπό τη δημιουργία ανεξάρτητης αρχής ανταγωνισμού που διαθέτει τους κατάλληλους πόρους·

- να ληφθούν περαιτέρω μέτρα για να αυξηθεί η ευαισθητοποίηση του κοινού όσον αφορά την αξία της πολιτικής ανταγωνισμού·

- να διασφαλιστεί το δικαίωμα προσφυγής σε ανεξάρτητο δικαστήριο κατά αντιμονοπωλιακών αποφάσεων σύμφωνα με τους εθνικούς νόμους και κανονισμούς.

Διασφάλιση της μη διακριτικής μεταχείρισης των κρατικών μονοπωλίων εμπορικού χαρακτήρα

- να ανταλλάσσονται πληροφορίες, στο βαθμό που δεν θίγεται η εθνική ασφάλεια, σχετικά με τα κρατικά μονοπώλια και τις δημόσιες επιχειρήσεις στις οποίες έχουν χορηγηθεί ειδικά δικαιώματα.

β) Κρατικές ενισχύσεις

Ανάπτυξη των μηχανισμών ελέγχου της χορήγησης κρατικών ενισχύσεων

- να καθοριστεί ένας δεσμευτικός, ενιαίος ορισμός των κρατικών ενισχύσεων ο οποίος είναι συμβατός με τον ορισμό της ΕΕ, καθώς και ένας εθνικός μηχανισμός για τη συγκέντρωση στοιχείων για τις κρατικές ενισχύσεις·

- να ανταλλάσσεται με την ΕΕ ετήσια έκθεση για το συνολικό ποσό και την κατανομή των κρατικών ενισχύσεων, όπως προβλέπεται στο άρθρο 53 της συμφωνίας σύνδεσης.

(41) Διανοητική και βιομηχανική ιδιοκτησία

Ενίσχυση της προστασίας των δικαιωμάτων διανοητικής και βιομηχανικής ιδιοκτησίας

- να ενισχυθεί η διεύθυνση προστασίας της εμπορικής και βιομηχανικής ιδιοκτησίας του Υπουργείου Εμπορίου και Βιομηχανίας. Να ληφθούν μέτρα για να μειωθεί η κυκλοφορία και εμπορία παραποιημένων/πειρατικών προϊόντων σε ειδικά στοχοθετημένους τομείς·

- να συνεχιστεί η πρόσβαση στις βασικές διεθνείς συμφωνίες, καθώς και στις συμβάσεις που προβλέπονται από τη συμφωνία σύνδεσης, και να εφαρμόζονται τα διεθνή πρότυπα·

- να συνεχιστούν οι προσπάθειες για την εναρμόνιση με τα βασικά στοιχεία του κεκτημένου της ΕΕ·

- να καθιερωθεί διάλογος με οργανώσεις κατόχων δικαιωμάτων και χρηστών της διανοητικής ιδιοκτησίας·

- να ενθαρρυνθεί η συνεργασία με το ευρωπαϊκό γραφείο διπλωμάτων ευρεσιτεχνίας και του γραφείου εναρμόνισης της εσωτερικής αγοράς (εμπορικά σήματα, σχέδια και υποδείγματα) και να ενισχυθεί η διάδραση με άλλους εταίρους της Euromed.

(42) Δημόσιες συμβάσεις

Καθορισμός των όρων για ανοιχτή και ανταγωνιστική ανάθεση συμβάσεων

- να θεσπιστεί και να εφαρμοστεί νέο ρυθμιστικό πλαίσιο για τις δημόσιες συμβάσεις, συμπεριλαμβανομένων της θέσπισης και της εναρμόνισης των σχετικών εσωτερικών κανόνων και των συνδεόμενων με τις δημόσιες συμβάσεις κανονισμών·

- να βελτιωθεί η λειτουργία του ισχύοντος συστήματος δημόσιων συμβάσεων:

α) με την εναρμόνιση με τα βασικά πρότυπα της ΕΕ, π.χ. διαφάνεια, μη διακριτική μεταχείριση, ανταγωνισμός και δικαίωμα προσφυγής στη δικαιοσύνη,

β) με την ενίσχυση της διοικητικής ικανότητας, καθώς και με την κατάρτιση των οικονομικών παραγόντων και του προσωπικού των σχετικών εθνικών αρχών, μεταξύ άλλων, των υπηρεσιών δημοσίων συμβάσεων και προμηθειών του Υπουργείου Δημοσίων Έργων και Στέγασης και του Υπουργείου Οικονομικών της Ιορδανίας, καθώς και του γραφείου λογιστικού ελέγχου,

γ) με τη βελτίωση των πληροφοριών και την ευαισθητοποίηση των αναθετουσών αρχών και του επιχειρηματικού κόσμου σχετικά με τις διαδικασίες δημοσίων συμβάσεων·

- να εξακολουθήσει να αναπτύσσεται η ικανότητα για ηλεκτρονικές δημόσιες συμβάσεις·

- να εξακολουθήσουν να διερευνώνται οι ευκαιρίες για αυξημένο άνοιγμα των αγορών δημοσίων συμβάσεων στην περιοχή της Euromed.

(43) Βελτίωση του περιβάλλοντος για την ανάπτυξη των επιχειρήσεων

- να εκσυγχρονιστεί και να βελτιωθεί η ανταγωνιστικότητα των παραγωγικών τομέων της Ιορδανίας, ιδίως, της βιομηχανίας, των υπηρεσιών και των γεωργικών επιχειρήσεων μέσω της ανάπτυξης μιας στρατηγικής της Ιορδανίας για τον εκσυγχρονισμό των επιχειρήσεων και την ανταγωνιστικότητα·

- να συνεχιστεί ο διάλογος ΕΕ-Ιορδανίας για τις επιχειρήσεις και την πολιτική των ΜΜΕ, καθώς και η αναβάθμιση του επιχειρηματικού κλίματος με την εφαρμογή του ευρωμεσογειακού χάρτη για τις επιχειρήσεις:

α) από πλευράς περιεχομένου, να δοθεί ιδιαίτερη προσοχή στις ίσες ευκαιρίες, την εταιρική κοινωνική ευθύνη, την καινοτομία, την ανάπτυξη των δεξιοτήτων, την επιχειρησιακή μάθηση, την φιλική προς τις επιχειρήσεις φορολογία, το εταιρικό δίκαιο, την περιβαλλοντική προστασία και τον σεβασμό των δικαιωμάτων διανοητικής προστασίας·

β) από πλευράς διαδικασίας, να ενθαρρυνθούν ο διυπουργικός συντονισμός και ο συντονισμός μεταξύ όλων των δημόσιων και ιδιωτικών ενδιαφερομένων του ευρωμεσογειακού χάρτη, η ανταλλαγή βέλτιστων πρακτικών με την ΕΕ και τις γειτονικές χώρες και η συμμετοχή στις περιφερειακές ασκήσεις για να αξιολογηθεί η πρόοδος στην εφαρμογή του χάρτη

- να συνεχιστεί ο διάλογος για το μέλλον του τομέα κλωστοϋφαντουργικών προϊόντων και ειδών ένδυσης·

- να ανταλλάσσονται πληροφορίες για τον αειφόρο τουρισμό·

- να κινητοποιηθούν οι τοπικές εταιρείες και οι επενδυτές σχετικά με τις άμεσες ξένες επενδύσεις για να προωθηθούν η καινοτομία και η ενδογενής οικονομική ανάπτυξη.

(44) Προώθηση των επενδύσεων στην Ιορδανία

- να χαραχτεί και να εφαρμοστεί στρατηγική για την προώθηση των εγχώριων επενδύσεων και την προσέλκυση ξένων επενδυτών στην Ιορδανία·

- να ενθαρρυνθούν οι επαφές μεταξύ επιχειρήσεων και οργανισμών προώθησης των επενδύσεων προκειμένου να εντοπιστούν οι ευκαιρίες και τα εμπόδια όσον αφορά τις επενδύσεις·

- να υπάρξει ενεργή συμμετοχή στην καθιέρωση και εφαρμογή των ευρωμεσογειακών εμπορικών συναλλαγών και του μηχανισμού διευκόλυνσης των επενδύσεων.

(45) Συνεργασία στον τομέα της προστασίας των καταναλωτών

- να προωθηθεί η ανταλλαγή πληροφοριών για την προστασία των καταναλωτών, μεταξύ άλλων, για τη νομοθεσία και την επιβολή της, την ασφάλεια των καταναλωτικών προϊόντων, τα συστήματα και τα μέσα ενημέρωσης των καταναλωτών, καθώς και την αποζημίωση των καταναλωτών·

- συνεργασία με σκοπό την προσέγγιση της νομοθεσίας για τους καταναλωτές προς το σχετικό κεκτημένο της ΕΕ, για να διασφαλιστεί υψηλό επίπεδο προστασίας των καταναλωτών ενώ, παράλληλα, να αποφεύγονται οι φραγμοί στο εμπόριο·

- ανταλλαγή εμπειρογνωσίας σχετικά με τη νομοθετική και τεχνική ικανότητα επιβολής της νομοθεσίας και συστημάτων εποπτείας της αγοράς·

- να προωθηθούν οι δραστηριότητες κατάρτισης για να ενισχυθεί η ικανότητα των διοικητικών υπαλλήλων και άλλων αντιπροσώπων των συμφερόντων των καταναλωτών·

- να ενθαρρυνθεί η ανάπτυξη ανεξάρτητων ενώσεων καταναλωτών, καθώς και οι επαφές μεταξύ αντιπροσώπων των καταναλωτών·

- να προαχθεί η εκπαίδευση και η ενδυνάμωση των καταναλωτών, καθώς και η προστασία των νόμιμων οικονομικών συμφερόντων τους.

(46) Στατιστικά στοιχεία

Υιοθέτηση στατιστικών μεθόδων συμβατών με τα ευρωπαϊκά πρότυπα σε σχετικούς στατιστικούς τομείς και προώθηση της θεσμικής ανάπτυξης του στατιστικού συστήματος της Ιορδανίας

- εφαρμογή της εθνικής στρατηγικής για την ανάπτυξη των στατιστικών

- εισαγωγή μηχανισμών για τη διασφάλιση της ανεξαρτησίας/αμεροληψίας των επίσημων στατιστικών·

- ενεργοποίηση της συμβουλευτικής επιτροπής για τις στατιστικές·

- εφαρμογή της διεθνούς πρότυπης βιομηχανικής ταξινόμησης όλων των οικονομικών δραστηριοτήτων (ISIC) αναθ.4 (2008)·

- να συνεχιστεί η ανάπτυξη των οικονομικών και κοινωνικών στατιστικών σύμφωνα με τα πρότυπα της ΕΕ·

- να συνεχιστούν οι εργασίες για τις στατιστικές σχετικά με τους υδάτινους πόρους και τους λογαριασμούς ύδατος·

- να συνεχιστούν οι εργασίες για τους βιώσιμους αναπτυξιακούς δείκτες·

- προώθηση των στατιστικών γνώσεων, σε συνεργασία με όλους τους δημόσιους οργανισμούς που παράγουν δεδομένα·

- να εξακολουθήσουν να αναπτύσσονται τα εργαλεία και οι τεχνικές διάδοσης των δεδομένων.

XIII. Κλιματική αλλαγή, περιβάλλον, ενέργεια, μεταφορές

(47) Κλιματική αλλαγή

- να ενισχυθεί η ικανότητα των ιδρυμάτων της Ιορδανίας που είναι υπεύθυνα για θέματα σχετικά με την κλιματική αλλαγή·

- να εφαρμοστούν οι διατάξεις της σύμβασης-πλαίσιο των ΗΕ για την κλιματική αλλαγή και του συναφούς πρωτοκόλλου του Κιότο, μεταξύ άλλων, με τη διερεύνηση των αγορών της αγοράς άνθρακα·

- συνεργασία για τον σχεδιασμό και τη θέσπιση ενός καθεστώτος για την κλιματική αλλαγή για την περίοδο πέραν του 2012·

- να χαραχτούν και να εφαρμοστούν στρατηγικές και σχέδια για τον μετριασμό και την προσαρμογή στην κλιματική αλλαγή·

- να συνταχτεί απογραφή των εκπομπών αερίων θερμοκηπίου·

- να ανταλλάσσονται η πείρα και η εμπειρογνωσία σε σχέση με την εφαρμογή πολιτικών που αποσκοπούν στον περιορισμό των εκπομπών αερίων θερμοκηπίου και την αξιολόγηση των επιπτώσεων της κλιματικής αλλαγής, καθώς και με τη δράση προσαρμογής, μεταξύ άλλων, με την προώθηση των ευκαιριών μεταφοράς τεχνολογίας·

- να προωθηθεί δραστικά η ενσωμάτωση των σχετικών με την κλιματική αλλαγή προβληματισμών στις πολιτικές και τις στρατηγικές στον τομέα του νερού.

(48) Περιβάλλον

α) Διασφάλιση ορθής περιβαλλοντικής διαχείρισης

- να ενισχυθούν οι διοικητικές δομές και διαδικασίες, μεταξύ άλλων, σε επίπεδο περιφερειών και δήμων, για να διασφαλιστεί ο στρατηγικός και χρηματοδοτικός σχεδιασμός, η εφαρμογή και ο συντονισμός μεταξύ των σχετικών φορέων·

- να αναθεωρηθεί ο υφιστάμενος περιβαλλοντικός νόμος κατά την περίοδο 2010-2012, να προετοιμαστούν και να θεσπιστούν οι σχετικές τροποποιήσεις·

- να αναθεωρηθεί, επικαιροποιηθεί και εφαρμοστεί το εθνικό σχέδιο δράσης για το περιβάλλον, καθώς και το στρατηγικό σχέδιο του Υπουργείου Περιβάλλοντος·

- να υπάρξει σύγκλιση με τη νομοθεσία της ΕΕ για την αξιολόγηση των περιβαλλοντικών επιπτώσεων, ιδίως όσον αφορά το θέμα των διαβουλεύσεων με το κοινό·

- να ενισχυθούν οι δομές και διαδικασίες για τις στρατηγικές περιβαλλοντικές αξιολογήσεις·

- να ενισχυθεί το σύστημα διαχείρισης των γνώσεων στην Ιορδανία και, ιδίως, η συγκέντρωση και διαχείριση των σχετικών με το περιβάλλον δεδομένων στην Ιορδανία, καθώς και η πρόσβαση στις πληροφορίες που αφορούν το περιβάλλον, βάσει της πείρας και της πρακτικής·

- να προωθηθεί η ευαισθητοποίηση σχετικά με βασικά περιβαλλοντικά θέματα και να θεσπιστεί και εφαρμοστεί μια νέα εθνική στρατηγική·

- να ενισχυθούν οι παράγοντες της κοινωνίας των πολιτών και να προωθηθεί η δημόσια συμμετοχή στη λήψη αποφάσεων για περιβαλλοντικά θέματα·

- να θεσπιστεί νομοθεσία για την περιβαλλοντική ευθύνη·

- να δημοσιεύονται τακτικές εκθέσεις για την κατάσταση του περιβάλλοντος·

- να διερευνηθεί η συμμετοχή σε επιλεγμένες δραστηριότητες του ευρωπαϊκού οργανισμού περιβάλλοντος.

β) Περιβαλλοντικοί τομείς και θέματα, συμπεριλαμβανομένης της βαθμιαίας προσέγγισης στις αρχές πολιτικής και τη νομοθεσία της ΕΕ

- Χορήγηση αδειών, παρακολούθηση και επιθεώρηση

- να ενισχυθεί η διοικητική ικανότητα των αρχών της Ιορδανίας όσον αφορά τη χορήγηση αδειών, την παρακολούθηση και την επιθεώρηση.

- Ποιότητα του αέρα

- να θεσπιστεί νομοθεσία για την ποιότητα του αέρα και να αναληφθεί δράση για να προωθηθεί η βελτίωση της διαχείρισης της ποιότητας του αέρα, βάσει των αρχών πολιτικής και του νομοθετικού πλαισίου της ΕΕ·

- να εκπονηθούν και να θεσπιστούν σχέδια δράσης για την καταπολέμηση της ατμοσφαιρικής ρύπανσης, συμπεριλαμβανομένης της διασυνοριακής ατμοσφαιρικής ρύπανσης.

- Διαχείριση των υδάτων και προστασία του θαλάσσιου περιβάλλοντος

- να εφαρμοστούν δράσεις προτεραιότητας για την εθνική στρατηγική για το νερό·

- να θεσπιστεί νομοθεσία για τη διαχείριση του νερού και να καθιερωθεί σύστημα βελτίωσης της ποιότητάς του βάσει των αρχών πολιτικής και της νομοθεσίας της ΕΕ·

- να προωθηθεί η ολοκληρωμένη διαχείριση των υδάτινων πόρων·

- να ενισχυθούν οι οργανισμοί του τομέα του νερού σε σχέση με την παρακολούθηση της ποιότητάς του·

- ανταλλαγή πληροφοριών για τις βέλτιστες πρακτικές και μεταφορά γνώσεων σχετικά με βασικά θέματα που αφορούν το νερό, μεταξύ άλλων, τη σπανιότητα και την επαναχρησιμοποίησή του·

- να διερευνηθούν οι δεσμοί μεταξύ της υδροδότησης και της ενεργειακής απόδοσης·

- να προωθηθεί η προστασία του θαλάσσιου περιβάλλοντος

- Διαχείριση αποβλήτων

- να θεσπιστούν και να εφαρμοστούν σχετικές στρατηγικές διαχείρισης των λυμάτων (και σε σχέση με τα επικίνδυνα απόβλητα)·

- να θεσπιστεί νομοθεσία για τη διαχείριση των αποβλήτων βάσει των αρχών πολιτικής και της νομοθεσίας της ΕΕ·

- να καθιερωθεί ένα σύστημα χορήγησης αδειών για εγκαταστάσεις που θα εκτελούν εργασίες διάθεσης ή ανάκτησης, καθώς και για την επιθεώρηση και τον έλεγχο αυτών των εγκαταστάσεων.

- Φυσική προστασία

- να συνεχιστεί η καθιέρωση συστήματος προστατευμένων περιοχών, βάσει των αρχών πολιτικής και της νομοθεσίας της ΕΕ·

- να εφαρμοστούν οι δράσεις με προτεραιότητα της εθνικής στρατηγικής και το σχέδιο δράσης για την καταπολέμηση της απερήμωσης·

- να κυρωθεί η τροποποίηση Gaborone που επιτρέπει την προσχώρηση των περιφερειακών οργανισμών οικονομικής ολοκλήρωσης στη σύμβαση για το διεθνές εμπόριο των ειδών άγριας πανίδας και χλωρίδας που απειλούνται με εξαφάνιση (CITES).

- Βιομηχανική ρύπανση

- να προωθηθούν στις βιομηχανίες της Ιορδανίας πρότυπα παραγωγής ασφαλή για το περιβάλλον, μεταξύ άλλων, μέσω της καθιέρωσης ολοκληρωμένου συστήματος χορήγησης αδειών, με βάση τις αρχές πολιτικής και τη νομοθεσία της ΕΕ·

- Χημικές ουσίες

- να χαραχτεί και να εγκριθεί στρατηγική για τις χημικές ουσίες προκειμένου να αυξηθούν οι γνώσεις των ενδιαφερομένων και να καταστεί δυνατή η ασφαλέστερη διαχείριση των χημικών ουσιών·

- να περιοριστεί η χρήση των επικίνδυνων χημικών και να αντικατασταθούν βαθμιαία οι πλέον επικίνδυνες.

- Ενσωμάτωση της περιβαλλοντικής διάστασης

- να προωθηθεί ενεργά η ενσωμάτωση των περιβαλλοντικών προβληματισμών σε άλλους τομείς πολιτικής·

γ) Περιφερειακή συνεργασία

- να συνεχιστεί η συνεργασία στην πρωτοβουλία Horizon 2020·

- συνεργασία σε περιφερειακά θέματα σχετικά με το νερό και να εξεταστούν οι δυνατότητες με τις γειτονικές χώρες για την ενίσχυση της συνεργασίας για περιβαλλοντικά θέματα·

- να προωθηθούν και να υλοποιηθούν μέτρα που επιτρέπουν τη συμμετοχή της κοινωνίας των πολιτών στη διαδικασία λήψης αποφάσεων για τη διασυνοριακή διαχείριση του νερού.

(49) Ενέργεια

α) Ενεργειακοί τομείς και θέματα, συμπεριλαμβανομένης της βαθμιαίας σύγκλισης με τις αρχές πολιτικής και τη νομοθεσία της ΕΕ

- Η συνεργασία στον τομέα της ενέργειας θα αναπτυχθεί βάσει, μεταξύ άλλων, της κοινής δήλωσης για τις προτεραιότητες συνεργασίας μεταξύ της Ευρωπαϊκής Επιτροπής και του Χασεμιτικού Βασιλείου της Ιορδανίας στον τομέα της ενέργειας, η οποία υπεγράφη την 31η Οκτωβρίου 2007.

- Ενεργειακή πολιτική

- παρακολούθηση της εφαρμογής της μακροπρόθεσμης ενεργειακής στρατηγικής για την Ιορδανία βάσει του διευθυντικού σχεδίου για τον τομέα της ενέργειας της Ιορδανίας·

- ανταλλαγή εμπειριών και βέλτιστων πρακτικών με σκοπό τη σταδιακή προσέγγιση της ενεργειακής πολιτικής της Ιορδανίας με αυτή της ΕΕ, καθώς και συνεργασία για θεσμικά θέματα, λαμβανομένων υπόψη των ιδιαίτερων χαρακτηριστικών της Ιορδανίας.

- Αγορές ηλεκτρισμού και αερίου

- να καταβληθούν προσπάθειες για τη σταδιακή σύγκλιση της Ιορδανίας με τις αρχές των εσωτερικών αγορών ηλεκτρικής ενέργειας και φυσικού αερίου της ΕΕ, μεταξύ άλλων, με το βαθμιαίο άνοιγμα των αγορών της, την τιμολόγηση της ενέργειας και την αναδιάρθρωση της αγοράς·

- παρακολούθηση της σύστασης της ρυθμιστικής επιτροπής στον τομέα της ενέργειας.

- Δίκτυα ενέργειας

- να ενισχυθεί ο διάλογος και η συνεργασία σε τεχνικό, καθώς και στο κατάλληλο πολιτικό επίπεδο σχετικά με την αναβάθμιση και την ανάπτυξη των εσωτερικών και περιφερειακών δικτύων ηλεκτρικής ενέργειας, φυσικού αερίου και ορυκτέλαιων, συμπεριλαμβανομένων και αυτών που έχουν σχεδιαστεί για διαμετακόμιση στην ΕΕ·

- ανταλλαγή πληροφοριών και βέλτιστων πρακτικών για τις απώλειες, καθώς και την ασφάλεια των δικτύων.

- Ενεργειακή απόδοση και ανανεώσιμες ενεργειακές πηγές

- παρακολούθηση με σκοπό την ενίσχυση του θεσμικού πλαισίου της Ιορδανίας (Εθνικό Ερευνητικό Κέντρο για την Ενέργεια)·

- πρόοδος όσον αφορά τη συμμετοχή της Ιορδανίας στο πρόγραμμα «ευφυής ενέργεια».

- Ενεργειακή απόδοση

- να στηριχτεί η περαιτέρω ανάπτυξη της πολιτικής ενεργειακής απόδοσης της Ιορδανίας, συμπεριλαμβανομένης της πολιτικής για την ενεργειακή απόδοση των κτιρίων·

- να καταβληθούν προσπάθειες για να αναπτύξει η Ιορδανία κατάλληλα μέτρα πολιτικής βάσει της νομοθεσίας και των βέλτιστων πρακτικών της ΕΕ στον τομέα της ενεργειακής απόδοσης σε όλους τους τομείς της οικονομίας, μεταξύ άλλων, με την επισήμανση των οικιακών συσκευών και την καθιέρωση κανονισμών δόμησης.

- Ανανεώσιμη ενέργεια

- παρακολούθηση της εφαρμογής της πολιτικής της Ιορδανίας για την ανανεώσιμη ενέργεια·

- προοδευτική προσέγγιση της Ιορδανίας στη νομοθεσία και τις βέλτιστες πρακτικές της ΕΕ στον τομέα των ανανεώσιμων πηγών ενέργειας, μεταξύ άλλων, μέσω των στόχων της ενεργειακής πολιτικής·

- να εντοπιστούν οι δυνατότητες συνεργασίας για να διευκολυνθεί η μεταφορά τεχνολογίας·

- συνεργασία για την ανάπτυξη κατάλληλων μέσων χρηματοδότησης έργων στον τομέα της ανανεώσιμης ενέργειας.

- Πυρηνική προστασία και ασφάλεια

- συνεργασία για τη νομοθεσία και τη ρύθμιση του πυρηνικού τομέα, καθώς και για τη διαχείριση των αναλώσιμων καυσίμων και των ραδιενεργών αποβλήτων και για την προώθηση νοοτροπίας για την πυρηνική ασφάλεια·

- συνεργασία για θεσμικά θέματα, με την περαιτέρω ενίσχυση, μεταξύ άλλων, της ρυθμιστικής επιτροπής για την πυρηνική ενέργεια της Ιορδανίας, καθώς και άλλους σχετικούς φορείς·

- συνεργασία σε δραστηριότητες που αποσκοπούν στην αύξηση της ευαισθητοποίησης και της συγκέντρωσης γνώσεων στην περιοχή σχετικά με τα θέματα της πυρηνικής ασφάλειας.

β) Περιφερειακή συνεργασία

- να συνεχιστεί η συμμετοχή στις πρωτοβουλίες περιφερειακής συνεργασίας για την ενέργεια της Ένωσης για τη Μεσόγειο, ιδίως στην εφαρμογή του σχεδίου δράσης προτεραιότητας 2008-2013 για την ευρωμεσογειακή εταιρική σχέση στον ενεργειακό τομέα·

- να συνεχιστεί η ενίσχυση της συνεργασίας φυσικού αερίου ΕΕ-Μασρέκ και να ενισχυθεί η περιφερειακή ολοκλήρωση για τις αγορές ηλεκτρικής ενέργειας·

- συνεργασία στο περιφερειακό πλαίσιο για την ανάπτυξη των ανανεώσιμων πηγών ενέργειας και την ενεργειακή απόδοση, μεταξύ άλλων, στο πλαίσιο του περιφερειακού κέντρου ανανεώσιμης ενέργειας και ενεργειακής απόδοσης και του μεσογειακού σχεδίου ηλιακής ενέργειας.

(50) Μεταφορές

α) Εφαρμογή της εθνικής πολιτικής μεταφορών και έργων υποδομής

- να εφαρμοστεί μια βιώσιμη εθνική πολιτική μεταφορών για την ενίσχυση όλων των μέσων μεταφοράς, ιδίως για να διασφαλιστούν αποτελεσματικά και ασφαλή συστήματα μεταφορών·

- περαιτέρω σύγκλιση των νομοθετικών και κανονιστικών πλαισίων με τα ευρωπαϊκά και διεθνή πρότυπα·

- να αναπτυχτούν περαιτέρω τομεακές στρατηγικές στο πλαίσιο της εθνικής πολιτικής μεταφορών (όπως, στρατηγικές για τα δεδομένα σχετικά με τις αποθήκες, την αναβάθμιση του τεχνικού εξοπλισμού και τους στόλους οχημάτων) για τις οδικές, σιδηροδρομικές, αεροπορικές, θαλάσσιες και συνδυασμένες μεταφορές, που θα περιλαμβάνουν, μεταξύ άλλων, χρονοδιαγράμματα και προθεσμίες για την εφαρμογή, τις διοικητικές αρμοδιότητες, καθώς και σχέδια χρηματοδότησης·

- να αναπτυχθεί περαιτέρω πολιτική για τα έργα υποδομής για να καθοριστούν και να αξιολογηθούν τα αναγκαία έργα υποδομής στα διάφορα μέσα μεταφοράς·

- να αναπτυχτούν στρατηγικές χρηματοδότησης που θα εστιάζονται στη συντήρηση, στην περιορισμένη μεταφορική ικανότητα και σε έργα υποδομής για τις ελλείπουσες συνδέσεις και να ενεργοποιηθεί και προωθηθεί η συμμετοχή του ιδιωτικού τομέα σε έργα στον τομέα των μεταφορών.

- Περιφερειακή συνεργασία

- να συνεχιστεί η συμμετοχή στον σχεδιασμό των έργων υποδομής στον τομέα των μεταφορών στη Μεσόγειο·

- να συνεχιστεί η συμμετοχή στην ανάπτυξη των παγκόσμιων δορυφορικών συστημάτων πλοήγησης στην περιοχή της Μεσογείου·

- να ληφθούν τα αναγκαία μέτρα διευκόλυνσης, σύμφωνα με το περιφερειακό σχέδιο δράσης για τις μεταφορές που αποσκοπεί στη βελτίωση της λειτουργίας του δικτύου μεταφορών για να αυξηθεί η ρευστότητα των μεταφορικών ροών μεταξύ της Ιορδανίας, των περιφερειακών εταίρων και της ΕΕ·

β) Εφαρμογή επιλεγμένων μέτρων και μεταρρυθμίσεις στον τομέα οδικών και σιδηροδρομικών μεταφορών

- να συσταθεί ένας ενιαίος ρυθμιστικός τομέας για τις χερσαίες μεταφορές (σιδηροδρομικές και οδικές)

- να αναπτυχθεί ένα ολοκληρωμένο σύστημα δημόσιων συνδυασμένων μεταφορών·

- να συνεχιστεί η εφαρμογή ενός καθεστώτος παροχής αδειών στον οδικό τομέα, τόσο για τη μεταφορά επιβατών όσο και εμπορευμάτων, με σκοπό να διασφαλιστούν ίσοι όροι ανταγωνισμού στον τομέα των εμπορευματικών μεταφορών και να δοθεί ώθηση στις δημόσιες μεταφορές επιβατών·

- να εξακολουθήσει να ενισχύεται η εφαρμογή προτύπων στον τομέα της κοινωνικής νομοθεσίας και των τεχνικών όρων, σύμφωνα με τις διεθνείς συμβάσεις και τα πρότυπα της ΕΕ στον τομέα των επικίνδυνων εμπορευμάτων και του χρόνου οδήγησης·

- να εφαρμοστεί η πολιτική στον τομέα των σιδηροδρομικών μεταφορών με σκοπό να βελτιωθούν η ασφάλεια, η ταχύτητα και η αποτελεσματικότητα των υπηρεσιών εμπορευματικών μεταφορών (συμπεριλαμβανομένων των θεμάτων που αφορούν τη διαδικασία διέλευσης των συνόρων), και να αναπτυχτούν οι υπηρεσίες διατροπικότητας και πολλαπλών μεταφορικών μέσων, ενώ παράλληλα να αντιμετωπιστούν θέματα σχετικά με τη διαλειτουργικότητα και, ιδίως, όσον αφορά το διαφορετικό εύρος/περιτύπωμα και άλλα τεχνικά πρότυπα.

- Περιφερειακή συνεργασία

- να διερευνηθούν τα πλεονεκτήματα της περιφερειακής συνεργασίας με σκοπό να προωθηθεί η αποτελεσματικότητα και η διαλειτουργικότητα των υπηρεσιών χερσαίων μεταφορών·

- να συνεχιστούν οι προσπάθειες για την περαιτέρω προσέγγιση των νομοθετικών και ρυθμιστικών πλαισίων στα ευρωπαϊκά και διεθνή πρότυπα, και σε περιφερειακό πλαίσιο.

γ) Εφαρμογή επιλεγμένων μέτρων και μεταρρυθμίσεις στον τομέα των αεροπορικών μεταφορών

- να διασφαλιστεί η εφαρμογή της ευρωμεσογειακής συμφωνίας αεροπορικών μεταφορών, η οποία υπεγράφη στις 15 Δεκεμβρίου 2010, για να καταστεί δυνατή η ταχεία σύγκλιση του εφαρμοστέου νομικού πλαισίου, καθώς και το προοδευτικό άνοιγμα της πρόσβασης στην αγορά αεροπορικών μεταφορών·

- να συνεχιστεί η εφαρμογή της υφιστάμενης εθνικής πολιτικής αεροπορικών μεταφορών και να ενισχυθεί περαιτέρω η διοικητική ικανότητα (συμπεριλαμβανομένου του διαχωρισμού των ρυθμιστικών και επιχειρησιακών λειτουργιών της υπηρεσίας πολιτικής αεροπορίας)·

- να διερευνηθούν οι δυνατότητες να συμμετάσχει η Ιορδανία στον ενιαίο ευρωπαϊκό ουρανό και να ενισχυθεί η εφαρμογή της πρωτοβουλίας Blue Med·

- να ενισχυθεί η συνεργασία στον τομέα της πολιτικής αεροπορίας·

- να εντατικοποιηθούν οι εργασίες με τον Ευρωπαϊκό Οργανισμό Ασφάλειας της Αεροπορίας (EASA)·

- να καθιερωθεί συνεργασία σε θέματα αεροπορικής ασφάλειας (κοινοί κανόνες για την καταπολέμηση της διεθνούς τρομοκρατίας) σύμφωνα με την ευρωμεσογειακή συμφωνία αεροπορικών μεταφορών και τις σχετικές διεθνείς συμβάσεις·

- να ενθαρρυνθεί η τεχνική συνεργασία με τις αρχές πολιτικής αεροπορίας των κρατών μελών της ΕΕ.

δ) Εφαρμογή επιλεγμένων μέτρων μεταρρυθμίσεων στον τομέα της ναυτιλίας

- συνεργασία με την ΕΕ με σκοπό την εναρμόνιση της προστασίας και των πολιτικών ασφαλείας στον τομέα της ναυτιλίας·

- να ενισχυθούν η προστασία και τα μέτρα ασφαλείας στον τομέα της ναυτιλίας με την εφαρμογή συστημάτων ελέγχου από το κράτος του λιμένα και ελέγχου από το κράτος σημαίας και να ενισχυθούν οι θεσμικές διαρθρώσεις στη ναυτιλιακή διοίκηση και στον τομέα του λιμένα, για να είναι σε θέση να εκτελούν τα καθήκοντά τους στους τομείς της προστασίας, της ασφάλειας, καθώς και της πρόληψης και ελέγχου της θαλάσσιας ρύπανσης, ιδίως με τον εκσυγχρονισμό των εγκαταστάσεων ραδιοεπικοινωνίας και τη δημιουργία του συστήματος της υπηρεσίας εξυπηρέτησης κυκλοφορίας πλοίων (VTS), καθώς και την εκπαίδευση των ναυτικών·

- να συνεχιστεί η εφαρμογή των σχετικών διεθνών συμβάσεων του ΔΝΟ (Διεθνής Ναυτιλιακός Οργανισμός), καθώς και των αποφάσεων της επιτροπής προστασίας του θαλάσσιου περιβάλλοντος για την ασφάλεια των πετρελαιοφόρων·

- να εξεταστεί και να εκτελεστεί η αναδιάρθρωση του λιμενικού τομέα (με τον διαχωρισμό των επιχειρησιακών και εμπορικών λειτουργιών) και να καθοριστούν οι δράσεις τεχνικής στήριξης που αποσκοπούν στη βελτίωση της ποιότητας των λιμενικών υποδομών και υπηρεσιών·

- για τους λιμένες που θεωρούνται ότι αποτελούν μέρος του δικτύου των θαλασσίων λεωφόρων, να τηρούνται ορισμένα ποιοτικά κριτήρια που αφορούν τις λιμενικές υποδομές και υπηρεσίες, τις διοικητικές διαδικασίες και τον συντονισμό των επιθεωρήσεων, καθώς και τα θαλάσσια και διατροπικά δρομολόγια.

- Περιφερειακή συνεργασία

- να συνεχιστεί η συμμετοχή στην περιφερειακή συνεργασία για τη ναυτιλιακή πολιτική, τους λιμένες και τις θαλάσσιες μεταφορές μικρών αποστάσεων·

- να συνεχιστεί η συνεργασία με την ΕΕ και τους μεσογειακούς εταίρους στο πλαίσιο του Διεθνούς Ναυτιλιακού Οργανισμού και να προωθηθεί η συμμετοχή στο νέο περιφερειακό έργο για τη θαλάσσια ασφάλεια (SAFEMED).

Γ. ΕΠΙΣΤΗΜΟΝΙΚΗ ΚΑΙ ΑΝΘΡΩΠΙΝΗ ΔΙΑΣΤΑΣΗ

XIV. Κοινωνία της πληροφορίας, επιστήμη και τεχνολογία, έρευνα και καινοτομία

(51) Κοινωνία της πληροφορίας και συνεργασία στον οπτικοακουστικό τομέα

α) Συνεργασία της κοινωνίας της πληροφορίας

Περαιτέρω πρόοδος και ανταλλαγή απόψεων σχετικά με την πολιτική και τη ρύθμιση των ηλεκτρονικών επικοινωνιών

- να συνεχιστεί η ανάπτυξη ενός πλήρους ρυθμιστικού πλαισίου που περιλαμβάνει, μεταξύ άλλων, τη χορήγηση αδειών, την πρόσβαση και τη διασύνδεση των δικτύων και των υπηρεσιών, την καθολική υπηρεσία και τα δικαιώματα των χρηστών, την προστασία των καταναλωτών, την επεξεργασία και την τήρηση του απορρήτου των προσωπικών δεδομένων στον τομέα των ηλεκτρονικών επικοινωνιών, τη διαχείριση του ραδιοφάσματος, καθώς και τον καθορισμό των τιμών σε συνάρτηση με το κόστος·

- συνεργασία για να αυξηθεί η ανεξαρτησία και η διοικητική ικανότητα της ρυθμιστικής επιτροπής τηλεπικοινωνιών, ώστε να διασφαλιστεί η ικανότητά της να λαμβάνει τα κατάλληλα ρυθμιστικά μέτρα, να επιβάλλει την εφαρμογή τους και να μεριμνά για την τήρηση δίκαιων όρων ανταγωνισμού στις αγορές·

- συνεργασία με την ευρωμεσογειακή ομάδα των αρχών ρύθμισης ηλεκτρονικών επικοινωνιών και με τις ρυθμιστικές αρχές των κρατών μελών της ΕΕ για θέματα κοινού ενδιαφέροντος·

- να προωθηθεί η συνεργασία για τις πολιτικές της κοινωνίας των πληροφοριών.

Περαιτέρω πρόοδος στην ανάπτυξη και τη χρήση εφαρμογών

- συνεργασία για την αναθεώρηση και εφαρμογή της στρατηγικής της Ιορδανίας για την τεχνολογία της πληροφορίας και των επικοινωνιών, ιδίως για την προώθηση της ευρυζωνικής πρόσβασης, τη βελτίωση της ασφάλειας του δικτύου, την εισαγωγή δικτύων νέας γενιάς και την ευρεία χρήση της τεχνολογίας της πληροφορίας και των επικοινωνιών από τους πολίτες, τους επιχειρηματίες και τις διοικήσεις, με την ανάπτυξη τοπικού περιεχομένου για το διαδίκτυο και την εισαγωγή επιγραμμικών υπηρεσιών, καθώς και υπολογιστικού νέφους, ιδίως του ηλεκτρονικού εμπορίου, της ηλεκτρονικής διοίκησης, της ηλεκτρονικής υγείας και της ηλεκτρονικής μάθησης, καθώς και της ηλεκτρονικής υπογραφής·

- συνεργασία για την ανάπτυξη εταιρικών σχέσεων δημόσιου-ιδιωτικού τομέα για την εφαρμογή της εθνικής στρατηγικής των τεχνολογιών πληροφορίας και τηλεπικοινωνιών (NIS) στην Ιορδανία·

- να προωθηθούν κοινά έργα με αντικείμενο σχετικό με τις τεχνολογίες πληροφορίας και επικοινωνιών εντός του προγράμματος-πλαίσιο της Ευρωπαϊκής Κοινότητας για την έρευνα και την τεχνολογική ανάπτυξη.

β) Συνεργασία στον οπτικοακουστικό τομέα

- να προωθηθεί η ανταλλαγή απόψεων για την οπτικοακουστική πολιτική·

- να εφαρμοστεί διαφανές, αποτελεσματικό και προβλέψιμο ρυθμιστικό σύστημα και να εξακολουθήσει να ενισχύεται και να διατηρείται η ανεξαρτησία της ρυθμιστικής αρχής στον οπτικοακουστικό τομέα·

- να ενθαρρυνθεί η ανταλλαγή πληροφοριών και πείρας σε σχέση με τις ρυθμιστικές πτυχές του οπτικοακουστικού τομέα.

(52) Επιστήμη και τεχνολογία, έρευνα, ανάπτυξη και καινοτομία

α) Να επιταχυνθεί η συμμετοχή της Ιορδανίας στον ευρωπαϊκό χώρο έρευνας και στο κοινοτικό πρόγραμμα-πλαίσιο

- να εφαρμοστεί η συμφωνία συνεργασίας στον τομέα της επιστήμης και της τεχνολογίας. Να ενισχυθεί και να ολοκληρωθεί το δίκτυο εθνικών σημείων επαφής και το ερευνητικό πρόγραμμα-πλαίσιο και να αναπτυχθεί από αυτό το δίκτυο ένα σύνολο θεματικών εθνικών σημείων επαφής το οποίο θα συντονίζεται από το κέντρο πληροφοριών του Ανώτατου Συμβουλίου Επιστήμης και Τεχνολογίας της Ιορδανίας·

- να αξιοποιηθεί η δυνατότητα συμμετοχής στο Enterprise Europe Network (Ευρωπαϊκό Δίκτυο Επιχειρήσεων)·

- να ενισχυθούν οι ικανότητες του Ανώτατου Συμβουλίου Επιστήμης και Τεχνολογίας και του Ταμείου Στήριξης της Επιστημονικής Έρευνας·

- να εξεταστεί και να αναπτυχθεί μια ορθή πολιτική για την έρευνα, την τεχνολογική ανάπτυξη και την καινοτομία·

- να αυξηθεί η συμμετοχή της Ιορδανίας στο 7ο πρόγραμμα-πλαίσιο έρευνας και τεχνολογικής ανάπτυξης (FP7)·

- να προωθηθεί η ανάπτυξη της ικανότητας έρευνας για να αυξηθεί η συμμετοχή της Ιορδανίας στον ευρωπαϊκό χώρο έρευνας·

- να ενισχυθεί ο περιφερειακός διάλογος στον τομέα της επιστήμης και της τεχνολογίας με τις άλλες χώρες της Μεσογείου και με την ΕΕ με τα μέσα ικανότητας του 7ου προγράμματος-πλαίσιο (πρόγραμμα Inconet, πρωτοβουλίες MIRA και ERAWIDE), καθώς και με άλλα κοινοτικά προγράμματα.

β) Να αναπτυχθεί η επιστημονική και τεχνολογική ικανότητα ώστε να ευνοηθεί η χρησιμοποίηση των αποτελεσμάτων της έρευνας και τεχνολογικής ανάπτυξης από τη βιομηχανία και τον τομέα των ΜΜΕ με σκοπό την ενίσχυση της καινοτομίας

- να καταρτιστεί εθνικό πρόγραμμα μεταφοράς τεχνολογίας με έμφαση στη διασύνδεση των ερευνητικών ιδρυμάτων και του τομέα των επιχειρήσεων και της βιομηχανίας μέσω ενός κεντρικού συντονιστικού φορέα·

- να επανεξεταστεί η πολιτική στον τομέα της έρευνας, της τεχνολογικής ανάπτυξης και της καινοτομίας για να διασφαλιστεί η δυνατότητα εφαρμογής της στη βιομηχανία (ιδιωτικός τομέας)·

- να αυξηθεί η ευαισθητοποίηση στη χώρα για την αξία του εμπορίου και να αναπτυχθεί η ικανότητα των φορέων που είναι επιφορτισμένοι με την παρακολούθηση της εμπορικής διαδικασίας·

- να βελτιωθεί η συνεργασία μεταξύ των ερευνητών και του ιδιωτικού τομέα.

γ) Να προωθηθεί η ενσωμάτωση της Ιορδανίας στις επιστημονικές ανταλλαγές υψηλού επιπέδου

- να αυξηθεί η συμμετοχή της Ιορδανίας στο διεθνές πρόγραμμα Marie Curie, ιδίως στο διεθνές πρόγραμμα ανταλλαγών ερευνητικού προσωπικού (πρόγραμμα IRSES)·

- να ενισχυθούν οι ανταλλαγές προσωπικού στα ερευνητικά προγράμματα και να προωθηθεί η συμμετοχή των ιορδανών επιστημόνων στις διεθνείς επιστημονικές συζητήσεις.

XV. Διαπροσωπικές επαφές

(53) Εκπαίδευση, κατάρτιση και νεολαία

α) Να συνεχιστεί η μεταρρύθμιση της εκπαίδευσης και των συστημάτων κατάρτισης και, στο πλαίσιο των εθνικών προγραμμάτων της Ιορδανίας, να καταβληθούν προσπάθειες για τη σύγκλιση με τα πρότυπα και την πρακτική της ΕΕ

- να υποστηριχτεί η μεταρρύθμιση του εκπαιδευτικού συστήματος σύμφωνα με το εθνικό πρόγραμμα της Ιορδανίας, σε στενή συνεργασία με τα διεθνή ιδρύματα που είναι επιφορτισμένα με τη διασφάλιση της ποιότητας της εκπαίδευσης και της κατάρτισης·

- να ενθαρρυνθεί η ανάπτυξη του ανθρώπινου δυναμικού και η συμμετοχή των κοινωνικών εταίρων στην εκπαίδευση και την κατάρτιση, καθώς και στη μεταρρύθμισή τους·

- να προωθηθεί ο καθορισμός ενός εθνικού πλαισίου επαγγελματικών προσόντων που περιλαμβάνει, μεταξύ άλλων, επαγγελματικά χαρακτηριστικά και προσόντα και να προχωρήσει η ένταξη των γυναικών στην αγορά εργασίας·

- να προωθηθεί η μεταρρύθμιση της τριτοβάθμιας εκπαίδευσης, κυρίως η διασφάλιση ποιότητας και η μεταφορά διδακτικών μονάδων, μέσω του προγράμματος TEMPUS, καθώς και η κινητικότητα σπουδαστών και πανεπιστημιακών μέσω του προγράμματος Erasmus Mundus·

- να προχωρήσει η μεταρρύθμιση της τριτοβάθμιας εκπαίδευσης σύμφωνα με τις αρχές της διαδικασίας της Μπολόνια και να προωθηθεί η ενσωμάτωση της Ιορδανίας στη διαδικασία της Κοπεγχάγης σύμφωνα με το ανακοινωθέν του Μπορντό του 2008.

β) Ενίσχυση της συνεργασίας στον τομέα της εκπαίδευσης, της κατάρτισης και της νεολαίας

- να συνεχιστεί ο διάλογος για την πολιτική της ποιότητας και τη διασφάλιση της ποιότητας στην εκπαίδευση και την κατάρτιση, συμπεριλαμβανομένων της διαφάνειας και της αναγνώρισης των προσόντων·

- να προωθηθεί η δια βίου μάθηση, συμπεριλαμβανομένης της επιχειρηματικής μάθησης για να προσαρμοστούν οι εθνικές διατάξεις στις ανάγκες της αγοράς εργασίας και στην οικονομία της γνώσης·

- να προωθηθεί η ανάπτυξη μιας διαδικασίας χάραξης πολιτικών βάσει συγκεκριμένων στοιχείων στο σύστημα διδασκαλίας και στην επαγγελματική κατάρτιση χάρη στη συμμετοχή στο σύστημα μάθησης από τους ομοτίμους στο πλαίσιο της διαδικασίας του Τορίνο·

- να αυξηθούν οι δεσμοί μεταξύ των εκπαιδευτικών ιδρυμάτων της Ιορδανίας και της ΕΕ·

- να ενισχυθούν οι ανταλλαγές νέων και η συνεργασία στον τομέα της μη επίσημης εκπαίδευσης και του διαπολιτιστικού διαλόγου.

γ) Ενίσχυση της πολιτιστικής συνεργασίας

- Να προωθηθούν η πολιτιστική συνεργασία και οι πολιτιστικές ανταλλαγές σύμφωνα με τις αρχές που διακηρύσσονται στη σύμβαση της UNESCO του 2005 για την προστασία και την προώθηση της πολυμορφίας της πολιτιστικής έκφρασης·

- συνεργασία για θέματα πολιτικής στον τομέα του πολιτισμού και σε τομείς αμοιβαίου ενδιαφέροντος, όπως η διαχείριση της πολιτιστικής κληρονομιάς και η ανάπτυξη πολιτιστικών βιομηχανιών·

- να προωθηθεί ο διαπολιτιστικός διάλογος·

- συνεργασία σε διεθνή φόρουμ όπως η UNESCO, μεταξύ άλλων, για να αναπτυχθεί η πολιτιστική πολυμορφία και να διατηρηθεί και να αξιοποιηθεί η πολιτιστική και ιστορική κληρονομιά·

- να ενισχυθεί η συμμετοχή της Ιορδανίας στα σχετικά προγράμματα πολιτιστικής συνεργασίας της ΕΕ.

(54) Δημόσια υγεία

Να ενισχυθεί το επίπεδο της δημόσιας υγείας στην Ιορδανία και να προχωρήσει ο διάλογος για την υγεία

- Να συνεχιστεί η μεταρρύθμιση του τομέα της υγείας στην Ιορδανία·

- διάλογος για την πρόληψη και τον έλεγχο των μεταδοτικών και μη μεταδοτικών ασθενειών, που περιλαμβάνουν μεταξύ άλλων την εφαρμογή των διεθνών κανονισμών για την υγεία και τη σύμβαση-πλαίσιο για τον έλεγχο του καπνού·

- συνεργασία για την ενημέρωση στον τομέα της υγείας και τη συμμετοχή της Ιορδανίας στο διευρυμένο δίκτυο ενημέρωσης για την υγεία της ΕΕ·

- να συνεχιστεί η περιφερειακή συνεργασία για την υγεία, μεταξύ άλλων, στο πλαίσιο της ένωσης για τη Μεσόγειο.

Δ. ΠΑΡΑΚΟΛΟΥΘΗΣΗ

Η πρόοδος που σημειώνεται στην υλοποίηση αυτών των προτεραιοτήτων παρακολουθείται στις υποεπιτροπές που συστήνονται στο πλαίσιο της συμφωνίας-πλαίσιο.

Τα σχέδια δράσης θα κατευθύνουν τις εργασίες μεταξύ της ΕΕ κα της Ιορδανίας. Εφόσον υπάρξει ανάγκη για ειδικά μέτρα που απαιτούν τη θέσπιση από την ΕΕ νομικά δεσμευτικών αποφάσεων, η Επιτροπή θα συστήσει στο Συμβούλιο να θεσπίσει τις απαιτούμενες οδηγίες διαπραγμάτευσης.

Τα μικτά όργανα που συστήνονται από τη συμφωνία σύνδεσης θα προωθούν και θα παρακολουθούν την εφαρμογή του σχεδίου δράσης βάσει τακτικών εκθέσεων για την εφαρμογή του.

Το σχέδιο δράσης θα τροποποιείται τακτικά ή/και θα επικαιροποιείται για να αντικατοπτρίζει την πρόοδο που σημειώνεται στην υλοποίηση των προτεραιοτήτων.